Pertandingan Gubahan Alam Memeriahkan FESA 2022

Kundasang – Seramai 13 kumpulansekitar Kundasang dan Ranau yang telah menyertai Pertandingan Gubahan Alam bersempena dengan Festival Seni dan Alam (FESA), yang telah diadakan pada 5 Oktober 2022, pukul 2.30 petang, di Pentas Budaya, Pekan Kundasang merupakan program yang julung-julung kali diadakan. Pertandingan ini ialah anjuran bersama Dewan Bahasa dan Pustaka (DBP) Cawangan Sabah dengan Pejabat Daerah Ranau, Majlis Daerah Ranau dan Walai Tokou Homestay, Kundasang. Pertandingan ini adalah antara pengisian program FESA yang diwakili oleh dua orang peserta yang melibatkan orang awam, penjajah sayur-sayuran dan buah-buahan  di sekitar daerah Ranau dan Kundasang. Setiap kumpulan akan membawa sayur-sayuran dan buah-buahan sendiri untuk digubah semasa pertandingan berlangsung. Antara objektif pelaksanaan pertandingan ini termasuklah untuk menyemarakkan sambutan Hari Alam Sekitar Negara dan kemuncak kepada Dekad Bahasa Kebangsaan (DBK) 2022 Peringkat Negeri Sabahmelalui kegiatan kesenian.Selain itu, mendekatkan dan menjalin sinergi antara DBP dengan khalayak umum dan agensi swasta yang terlibat.

Sesuci Kasih-Nyahasil gubahan Rasininah Sulimat dan Haslinda Rasnindinobatkan sebagai Johan Pertandingan Gubahan Alam.Johan menerima hadiah wang sebanyak RM800.00 dan siijil penghargaan. Gubahan yang diberikana nama Bahasa Cintanya Seutuh Gunung Kinabalu, Semekar Alam di Bumi Kundasang mendapat tempat kedua oleh kumpulan Imitasi Gubahan Alam yang diwakili oleh Norhaidah Manaf dan Norhayati Boon yangmenerima hadiah wang sebanyak RM600.00 dan sijil penghargaan. Manakala, kumpulan Mamandak dengan gubahan yang diberikan nama Warna-warni Alam(Colour of Nature) mendapat tempat ketiga, diwakili oleh Norlizaini Lausin dan Robini Lambigit. Tempat ketiga akan membawa pulang wang RM400.00 dan sijil penghargaan. Tiga sagu hati yang menerima hadiah wang RM200.00 setiap kumpulan dan sijil penghargaan ialahkumpulan Sweet Mom, Marwati dan Simfoni Alam.

Majlis penyampaian hadiah disempurnakan olehYang Berhomrat Datuk Amisah Yassin, Ahli Dewan Undangan Negeri (Dilantik). Turut hadir semasa majlis penutupan ialah Puan Aminah Awang Basar, Pengarah, DBP Cawangan Sabah, Datuk Jasni Matlani, Ahli Lembaga Pengelola DBP, merangkap Presiden, BAHASA, Encik Jumain Abdul Ghani, Pegawai Daerah Ranau, Encik Jamius Agang, Penolong Pegawai Pendidikan Daerah Ranau wakil kepada Pegawai Pendidikan Daerah Ranau, pada 7 Oktober 2022 (Jumaat), pukul 9.00 pagi di Pentas Budaya, Pekan Kundasang.

Diharapkan penganjuran pertandingan seumpamaini dapat menyemarakkan semangatcintakan alam sekitar dan bahasa kebangsaan dalam kalangan peserta dan masyarakat secara keseluruhannya di samping meraikansambutan Hari Alam Sekitar Negara dan kemuncak DBK 2022 Peringkat Negeri Sabah dan Wilayah Persekutuan Labuan.


FESA 2022: Kemuncak Dekad Bahasa Kebangsaan 2022 Peringkat Negeri Sabah dan Wilayah Persekutuan Labuan

Untuk mendapatkan maklumat terkini, ikuti kami melalui Telegram

Kundasang – Festival Seni dan Alam (FESA) merupakan program yang julung-julung kali diadakan dengan kerjasama sektor swasta, sepertisyarikat Desa Dairy Farm, WalaiTokou Homestay Kundasang, Instant Exhibitions (Sabah) Sdn. Bhd., Kumpulan BTC, Iris Publishing & Distributors dan Pertubuhan Komuniti Penderma Darah Malaysia dengan kerjasama daripada agensi kerajaan iaitu, Pejabat Daerah Ranau, Majlis Daerah Ranau, Pejabat Pendidikan Daerah Ranau dan Pejabat Penerangan Daerah Ranau. Festival ini dianjurkan bersempena dengan sambutan Hari Alam Sekitar Negara dan Dekad Bahasa Kebangsaan yang disambut pada bulan Oktober setiap tahun.Festival ini bermula pada 5 hingga 7 Oktober 2022, di beberapa lokasi, iaitu SMK Mat Salleh, SMK Timbua dan Pentas Budaya, Pekan Kundasang dengan melibatkan pelbagai lapisan masyarakat. Antara pengisian festival ini ialah Wakaf Buku DBP di Sekolah Menengah Kebangsaan Timbua, Bersahabat dengan Kamus di Sekolah Menengah Kebangsaan Mat Salleh kategori sekolah menengah, Kuiz Bahasa di Pentas Budaya Pekan Kundasang yang melibatkan sekolah rendah dan menengah di sekitar daerah Ranau dan Kundasang.

Selain itu, turut diadakan ialah Pertandingan Melukis dan Mewarna, Pertandingan Reka Cipta Bahan Terbuang, Pertandingan Gubahan Alam, Pertandingan Cabaran Fotografi Berpantun dan Sayembara Deklamasi Puisi Alam. Dengan tema “Alam Dilestasi, Seni Dijiwai” sambutan FESA yang buat julung-julung kalinya diadakan mendapat sambutan yang menggalakkan daripada pelbagai lapisan masyarakat di sekitar daerah Ranau dan Kundasang. Festival ini dimeriahkan lagi cabutan bertuah setiap hari yang disumbangkan oleh Desa Dairy Farm, Instant Exhibitions (Sabah) Sdn. Bhd., dan Iris Publishing & Distributors. Hadiah buah tangan 300 bungkus roti disumbangkan oleh Kumpulan BTC. Manakala, Walai Tokou Homestay menaja penginapan kepada enam orang peserta Sayembara Deklamasi Puisi Alam (peringkat akhir) selama dua malam. Dua buah khemah turut disumbangkan oleh Desa Dairy Farm sepanjang festival berlangsung. Turut memeriahkan acara festival ialah kempen derma darah, pameran dan jualan buku terbitan DBP.

Objektif penganjuran FESA adalah untuk memupuk semangat cinta bahasa kebangsaan dan alam sekitar melalui beberapa pengisian program dan menjalin sinergi antara DBP dengan khalayak umum dan agensi swasta yang lain. Festival yang bersifat santun, berinformasi, harmoni dan menghiburkan ini dapat mendekatkan masyarakat terutamanya golongan muda dengan DBP. Selain itu, pelaksanaan program yang melibatkan kerjasama pelbagai pihak ini dapat memperluas rangkaian kerjasama DBP untuk mengembangkan bahasa dan persuratan di Sabah.

Majlis penutupan FESA dan penyampaian hadiah pada 7 Oktober 2022 (Jumaat), pukul 9.00 pagi di Pentas Budaya, Pekan Kundasangdisempurnakan olehYang Berhomrat Datuk Amisah Yassin, Ahli Dewan Undangan Negeri (Dilantik). Turut hadir semasa majlis penutupan ialah Puan Aminah Awang Basar, Pengarah, DBP Cawangan Sabah, Datuk Jasni Matlani, Ahli Lembaga Pengelola DBP, merangkap Presiden, BAHASA, Encik Jumain Abdul Ghani, Pegawai Daerah Ranau, Encik Jamius Agang, Penolong Pegawai Pendidikan Daerah Ranau wakil kepada Pegawai Pendidikan Daerah Ranau, Encik Kohadie Watman, Penyelaras WalaiTokou Homestay Kundasangmerangkap Timbalan Presiden Homestay Malaysia.Encik Farid Mohd. Zaini, Pengurus Desa Dairy Farm Cawangan Kundasang.Encik Sathiq Am Jailani, wakil Pengurus Besar Kumpulan BTC.

Memetik ucapan perasmian Yang Berhormat Datuk, “festival seumpama ini dapat memberikan semangat dan suntikan baharu kepada pelajaruntuk memulihara alam sekitar sekali gus memupuk kesedaran untuk melestarikan bahasa kebangsaan yakni bahasa perpaduan di Malaysia. Jika diteroka melalui sudut harfiah alam dan bahasa ialah tunjang dalam kehidupan manusia. Kedua-duanya saling berpaut antara satu sama lain. Misalnya, manusia sudah menduduki muka bumi berjuta tahun dahulu, dek revolusi yang berlaku telah mengubah alam semula jadi menjadi panas, cuaca tidak menentu sekali gus mengundang pelbagai bencana alam.Manakala, daripada sudut bahasa pula, manusia juga telah mengalami revolusi bahasa, iaitu bermula daripada bahasa isyarat sehinggalah ke bahasa dan persuratan yang dapat kita tuturkan pada hari ini. Oleh itu, festival seumpama ini sewajarkan diteruskan pada masa akan datang sebagai usaha untuk memulihara alam sekitar dan memartabatkan bahasa kebangsaan”.

Tuntasnya, kegiatan seumpama ini jugasebagai wadah untuk menyemarakkan rasa cinta akan bahasa, sastera dan budaya kebangsaandan sekali gus memupuk kesedaran untuk memulihara alam sekitar daripada tangan-tangan yang tidak bertanggungjawab. Ingatlah bahawa bumi ini ialah pinjaman kepada anak cucu pada masa hadapan. Oleh yang demikian, jika dibiarkan nafsu menguasai diri dan wang ringgit menjadi taruhan, maka peribahasa ada mengingatkan “hulu malang pangkal celaka”.


Parlimen Dibubarkan

Kuala Lumpur – YAB Perdana Menteri, Dato’ Sri Ismail Sabri Yaakob mengumumkan pembubaran Parlimen berkuat kuasa hari ini bagi memberi laluan kepada Pilihan Raya Umum ke-15 (PRU-15).

Pengumuman khas itu disiarkan secara langsung menerusi beberapa televisyen tempatan pada pukul 3.00 petang ini, selepas Perdana Menteri memperoleh perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Dengan ini dimaklumkan, bahawa tengah hari semalam, saya telah menghadap Kebawah Duli Yang Maha Mulia, Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan menyembah warkah permintaan kepada baginda mengenai pembubaran Parlimen Ke-14. Selaras dengan Perkara 40(2)(b) dan Perkara 55(2) Perlembagaan Persekutuan, Ke bawah Duli Yang Maha Mulia Seri Paduka Baginda Yang di-Pertuan Agong, bertindak menurut budi bicara baginda dengan memperkenankan permintaan saya, supaya Parlimen ke-14 dibubarkan pada hari ini, Isnin, 10 Oktober 2022. Saya mengesyorkan Ketua-ketua Kerajaan Negeri kecuali Kerajaan Negeri Sabah, Sarawak, Melaka dan Johor supaya mengambil tindakan sewajarnya, bagi membubarkan Dewan Undangan Negeri (DUN) masing-masing pada tarikh yang sama dengan PRU Peringkat Parlimen, meskipun beberapa buah negeri sudah memutuskan untuk tidak membubarkan DUN masing-masing. Ia wajar dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos,“ katanya dalam Perutusan Khas Perdana Menteri di Bangunan Perdana Putra, Putrajaya, hari ini.

Susulan pembubaran Parlimen itu, SPR perlu menetapkan tarikh PRU ke-15. Menerusi Perkara 55 (4), Perlembagaan Persekutuan menetapkan PRU mesti diadakan dalam tempoh 60 hari dari tarikh pembubaran Parlimen.


Kata dan Makna dalam Pantun Melayu Menyerlahkan Keintelektualan Warisan Bangsa

Pantun tradisi ini yang secara spontannya bermain di fikiran ketika tiap kali diminta untuk berpantun ataupun ingin mengusik seseorang. Pantun empat rangkap ini bukan sahaja terkenal di Malaysia malahan sangat popular di Singapura dan Indonesia. Pembayang yang diketengahkan dengan siratan makna adalah tentang kegagahan dan keberanian yang terletak pada simbol perkataan “kucing belang”, iaitu seekor harimau yang digelar sebagai raja di rimba. Gambaran watak dan perwatakan ideal tersebut menyebabkan banyak gadis yang ingin berdampingi namun hanya gadis yang bertuah sahaja akan dipilih menjadi suri dan bertakhta di hati sang perwira.

Pertautan yang menarik antara pembayang dengan maksud dan pemilihan kata yang berpadanan dengan suasana menjadikan pantun sangat digemari serta menjadi pilihan untuk dibaca dalam sesuatu majlis. Majlis peminangan dan perkahwinan semakin meriah dengan acara berbalas pantun daripada kedua-dua belah pihak.

Pada tahun 2020, satu sejarah lagi tercipta buat negara apabila komponen puisi tradisional ini telah diiktiraf sebagai warisan kebudayaan tidak ketara oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) di Paris, Perancis. Di Indonesia, sambutan pengiktirafan tersebut diraikan pada 27 Disember 2020 menerusi majlis Kenduri Virtual: Pantun Menjadi Warisan Dunia.

Ada apakah dengan pantun? Pantun yang mempunyai rima terikat yang menimbulkan kesan bunyi berentak dan kaya dengan mesej pengajaran kelihatannya tidak tercemar dengan pertembungan budaya globalisasi yang begitu rancak berlaku di Malaysia. Pantun seakan-akan amanah yang perlu dipelihara oleh bangsa Malaysia untuk terus mengekalkan bentuk keasliannya.

Tambahan lagi, cara lantunannya yang bersahaja tetapi berkias menyebabkan pendengar tidak mudah terasa hati dan terbuka menerima sindiran atau teguran tersebut. Teguran beralas tetapi menimbulkan kesan di hati yang menyebabkan pencipta pantun bertanggungjawab memastikan bahawa perkataan yang dipilih tidak akan mendatangkan aib atau mengguris perasaan orang lain. Perkara inilah menjadi antara kekuatan pantun yang mudah terpahat di hati sesiapa pun.

(Khazanah Pantun Melayu Riau, DBP, 2007)

Simbol artistik kepada masyarakat Melayu ini menyerlahkan keintelektualan dengan ungkapan frasa, hasil daripada pengalaman dan pemerhatian terhadap alam sekeliling serta diadunkan dengan rasa emosi agar dapat menjanakan makna yang tepat. Misalnya, frasa “Pisang emas di bawa belayar” sangat sinonim dalam budaya pelayaran. Khasiat pisang emas dipercayai dapat dijadikan penawar mabuk laut dan menjadi pengalas perut dalam perjalanan yang jauh kerana mengandungi kandungan serat yang tinggi.

Sementara “Sirih pinang sudah kuterima, Tanda jadi kita berdua” (Kurik Kundi Merah Saga, 2002) pula cenderung pada adat peminangan. Leksikal gabungan perkataan ini  menggambarkan sifat kedua-dua tumbuhan ini. Sirih sifatnya menjalar dan memanjat tanpa merosakkan tumbuhan manakala pinang pula merupakan pokok yang tinggi dan mempunyai buah yang lebat. Apabila cantuman sifat ini dijadikan asas maka dapat ditafsirkan bahawa hubungan yang terjalin akan dipenuhi oleh kebahagiaan dengan masing-masing memelihara kehormatan, dan bertanggungjawab atas rumahtangga yang akan dibina. Satu kelebihan genre pantun ini ialah terbuka pada pelbagai tafsiran yang akan mencambahkan pengetahuan tentang makna yang ingin disampaikan dan hal ini menunjukkan tingginya permainan bahasa  oleh pencipta pantun.

Dengan keunggulan ciri pantun itu sendiri, tidak mustahil terdapat banyak inisiatif yang dilakukan untuk melestarikannya. Penulis tertarik dengan segmen “Cakna Bahasa” tentang perkongsian pantun Melayu di Bernama Radio, bersama dengan Perancang Bahasa, Dewan Bahasa dan Pustaka (DBP). Segmen ini adalah satu daripada usaha DBP untuk menarik pendengar daripada pelbagai lapisan bagi mendapatkan ilmu asas tentang warisan ini.

Inisiatif Bernama Radio wajar diteladani oleh stesen radio lain di Malaysia kerana saluran radio masih lagi menjadi pilihan pendengar apatah lagi pada waktu puncak. Oleh itu, segmen seperti ini wajar diteruskan dan yang paling kurang pun dua kali sebulan dengan menjemput ahli dalam bidang ini agar ilmu tersebut tidak hilang begitu sahaja. Selain itu, pertandingan seperti meneka dan menyambung pembayang atau maksud pantun yang diiringi dengan ganjaran hadiah untuk para pendengar setia juga perlu diadakan.

Satu lagi usaha yang boleh dilakukan dan diharapkan ialah daripada industri pelancongan. Saban tahun Malaysia didatangi oleh pelancong dari luar negara dan begitu juga pelancong tempatan yang melancong di dalam negara dan industri ini menjadi semakin rancak di era endemik. Oleh itu, kesempatan ini perlu digunakan oleh pihak bertanggungjawab untuk melestarikan warisan tidak ketara ini dengan mensyaratkan setiap penerbangan yang dikendalikan oleh juruterbang supaya membaca pantun selamat datang serta pihak yang mengurus hal ehwal penerbangan menyediakan bahan bacaan ringkas, memuatkan kandungan tentang pantun dan meletakkannya di setiap poket hadapan kerusi penumpang. Selain itu, dalam hal ini juga pemandu bas atau van pelancong perlu turut serta memainkan peranan yang sama.

Hasil warisan keintelektualan ini ialah penanda aras bagi kemajuan ilmu masyarakat Malaysia dari zaman ke zaman. Oleh itu, hasil warisan ini perlu diterjemahkan ke dalam bentuk yang lebih nyata dan bermanfaat. Misalnya, mewujudkan lorong warisan pantun Melayu dan menjadikannya sebagai tempat perkumpulan Keluarga Malaysia. Lorong tersebut dihiasi dengan tulisan pantun pada bangunan dan dipenuhi dengan aktiviti berbalas pantun serta adanya program masyarakat seperti “Kreatif minda dengan penciptaan pantun”. Situasi ini akan dapat mengeratkan lagi hubungan silaturahim antara masyarakat majmuk dan secara tidak langsung dapat memperkasakan penggunaan bahasa Melayu ke tahap yang lebih tinggi.

Falsafah dan pemikiran serta tingkah laku di sekeliling yang ditransisikan ke dalam bentuk frasa dan ketelitian dalam pemilihan kata yang berestetika tinggi hingga menghasilkan berbaris-baris pantun dalam satu-satu masa menyebabkan Wilkinson dan Winstedt (1957) mengakui bahawa pantun menyerlahkan akal budi orang Melayu. Dengan pelbagai projek penyelidikan, aktiviti pendokumentasian, penerbitan dan bengkel secara berterusan akan dapat memperluas lagi dapatan tentang pantun. Penulis percaya bahawa banyak lagi pantun ciptaan terkini masyarakat yang dapat dikongsi untuk membugarkan lagi khazanah negara ini.

Selain menyertai sayembara berbalas pantun dan pertandingan mencipta pantun yang bukan sahaja di peringkat kebangsaan, terdapat juga peserta dari Malaysia yang mengikuti pertandingan pantun yang dianjurkan oleh negara jiran seperti Brunei dan Indonesia. Perkara ini merupakan suatu anjakan paradigma dan meneguhkan keyakinan kita untuk mengetengahkan warisan kita. Kita juga boleh berkolaborasi dengan negara jiran untuk menerbitkan buku pantun terkini untuk ditelaah dan menjadi dokumen sosial masyarakat di rantau ini. Oleh itu, marilah kita berganding bahu untuk mempertahankan warisan asli ini agar tidak luput ditelan zaman.

(Harun Mat Piah, Puisi Melayu Tradisional: Nasihat dan Pengajaran, 2004)

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


“Karnival Peluang Kerjaya“ Tawar Pelbagai Peluang Melanjutkan Pelajaran dan Prospek Kerjaya

Untuk mendapatkan maklumat terkini, ikuti kami melalui Telegram

Kangar – Sebanyak 240 peluang melanjutkan pelajaran serta pembelajaran dalam bidang latihan dan kemahiran serta peluang pekerjaan membabitkan tujuh kolaborasi ditawarkan pada “Karnival Peluang Kerjaya” yang diadakan pada 9 Oktober 2022 di Tapak Milik Majlis Agama Islam dan Adat Istiadat Melayu Perlis (MAIPs) berhadapan dengan “Kangar, Perlis 0 KM” di tengah-tengah bandar Kangar.

Karnival tersebut dianjurkan oleh Akademi Transformasi Asnaf MAIPs (ATAM) Sdn. Bhd. dengan kerjasama pihak FMG Food Sdn. Bhd. (ASPUTRA Ikan Bakar dan Cuemi Sotong Goreng), TWI Technology (S.E. Asia) Sdn. Bhd., Kulim Advanced Technologies Sdn. Bhd. (KHTP Techno), Akademi Binaan Malaysia (ABM) Wilayah Utara, McDonald’s, Malaysia Professional Accountancy Centre (MYPAC),Kedah Industrial Skills and Management Development Centre (KISMEC), Kolej Vokasional Arau dan Kolej Universiti Islam Perlis (KUIPs).

Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail yang juga merangkap Yang DiPertua Majlis Agama Islam dan Adat Istiadat Melayu Perlis (MAIPs) berkenan meluangkan masa melawat reruai dan pameran yang diadakan. Baginda diiringi oleh Ketua Pegawai Eksekutif MAIPs, Hj. Mohd Nazim Mohd Noor.

Antara aktiviti yang diadakan ialah kaunseling kerjaya, sesi temu duga dan penerangan mengenai tajaan MAIPs. Permohonan peluang kerjaya ini masih dibuka sehingga semua kuota yang disediakan dihabiskan pada tahun 2022 ini.

Untuk maklumat lanjut mengenai peluang bidang latihan dan kemahiran serta peluang pekerjaan yang ada, rakyat negeri Perlis disarankan untuk melayari Facebook Akademi Transformasi Asnaf MAIPs Sdn Bhd atau boleh menghubungi talian 012-5834439 untuk keterangan lanjut.


Keberangkatan Raja Muda Perlis Simbolik Penerimaan Warga Baharu dalam “Keluarga UniMAP“

Pauh Putera – “Sehingga pukul 4.00 petang semalam, sebanyak 1231 orang telah pun mendaftar daripada 1921 orang mahasiswa baharu yang ditawarkan tempat di Universiti Malaysia Perlis (UniMAP). Sebanyak 675 lagi merupakan pelajar dari Fakulti Perniagaan dan Komunikasi (FPK) yang akan mengikuti pengajian secara dalam talian untuk Semester 1 ini. Pengambilan pelajar kali kedua dijadualkan akan dilaksanakan pada 30 Oktober 2022 bagi mengisi kira-kira 1000 tempat lagi.”

Demikian titah Raja Muda Perlis, Tuanku Syed Faizuddin Putra Jamalullail selaku Canselor ketika berkenan berangkat menyempurnakan Majlis Simbolik Penerimaan Mahasiswa Baharu Sidang Akademik 2022/2023 Universiti Malaysia Perlis (UniMAP) di Dewan Ilmu, Kampus Alamnya di Pauh Putera, malam semalam.

Berangkat sama ialah Raja Puan Muda Perlis, Tuanku Hajah Lailatul Shahreen Akashah Khalil selaku Pro Canselor.

Keberangkatan tiba baginda berdua ke program yang dianjurkan oleh pihak universiti melalui Pusat Pembangunan dan Perkhidmatan Pelajar (P3P), Majlis Perwakilan Pelajar (MPP) serta Pembantu Pelajar Minggu Suaikenal (PPMS) itu disambut oleh Naib Canselor, Prof. Ts. Dr. Zaliman Sauli serta kepimpinan tertinggi universiti.

Dalam titah baginda, Tuanku Raja Muda mahukan mahasiswa peringkat ijazah supaya sentiasa bersedia bagi melengkapkan diri sepanjang tempoh berada di universiti selama tiga atau empat tahun untuk mendalami ilmu dalam pelbagai bidang, membudayakan inovasi dan kreativiti, bersikap proaktif serta menghindar daripada melibatkan diri dengan perkara-perkara yang tidak elok. Titah baginda:

Tanggungjawab sebagai seorang mahasiswa merupakan amanah yang perlu ditunaikan. Mahasiswa yang berfikiran matang, berjiwa kental dan berpandangan jauh mampu menyempurnakan tanggungjawab seterusnya menjadi pemimpin pelapis negara pada masa akan datang.

Tuanku Syed Faizuddin Putra turut menitahkan ucapan tahniah kepada semua pelajar baharu kerana berjaya melanjutkan pengajian ke Universiti Malaysia Perlis (UniMAP). Sudah tentu, kejayaan menempatkan diri ke menara gading merupakan sesuatu yang membanggakan dan pastinya menjadi harapan keluarga masing-masing.

Pada kesempatan yang sama, Tuanku Raja Muda mengingatkan para mahasiswa baharu UniMAP bahawa keberangkatan baginda berdua sebagai Canselor dan Pro-Canselor pada setiap kali pendaftaran baharu mahasiswa ke universiti ini sejak sekian lamanya itu merupakan “simbolik” penerimaan warga baharu dalam “Keluarga UniMAP” sebelum diserahkan kembali kepada ibu bapa dan waris pada Istiadat Konvokesyen kelak.

Selain program kemuncak berupa Upacara Simbolik Penerimaan Pelajar Baharu dengan Tuanku Canselor dan Tuanku Pro Canselor berkenan menyarungkan jaket kepada empat orang wakil pelajar terpilih, turut diadakan ialah pertunjukan Hadrah oleh ahli-ahli Majlis Perwakilan Pelajar (MPP) UniMAP, tayangan multimedia khas serta persembahan tarian dan nyanyian hasil gabungan mantap oleh mahasiswa lama dan baharu Universiti Awam yang ke-17 di negara ini yang telah diwujudkan sejak tahun 2001.


Selamat Bersara Pejuang Bahasa

Kuala Lumpur – Menempuh hari persaraan sememangnya saat yang akan ditempuhi oleh insan yang melalui tempoh perkhidmatan dalam pekerjaan tertentu. Sudah tentu dengan sekian banyak pengalaman dan pencapaian menjadi satu bingkisan yang amat bermakna bagi individu yang berjaya ke tahap ini.

Dewan Bahasa dan Pustaka (DBP) menghargai kesetiaan dan kesungguhan karyawannya yang telah bertugas dengan cemerlangnya sehingga tiba hari persaraan mereka. Seluruh warga kerja DBP merakamkan penghargaan kepada Pengarah Jabatan Pengembangan Bahasa dan Sastera, YBhg. Dr. Abang Patdeli Abang Muhi dalam Majlis Sanjungan Budi Lambaian Kasih yang berakhir pada 12 Oktober 2022, bertempat di Balai Seminar, Wisma DBP, pagi tadi. Majlis ini turut meraikan Timbalan Ketua Pengarah (Operasi), YBrs. Haji Abdul Halim Harun yang akan tamat pada 26 Oktober 2022.

Ketua Pengarah DBP, YBhg. Datuk Abang Sallehuddin Abg. Shokeran berkata, kedua-dua karyawan cemerlang DBP ini sewajarnya dijadikan contoh ikutan kepada karyawan, terutamanya dalam kalangan golongan muda, agar legasi kecemerlangan DBP dapat diteruskan dengan jayanya pada masa akan datang.

Menyingkap sejarah 36 tahun berkhidmat di DBP sebagai Penolong Perancang Bahasa di Cawangan Sarawak, YBhg. Dr. Abang Patdeli terus memacu bakat dan kesungguhannya untuk memartabatkan bahasa kebangsaan dan pernah menyandang jawatan Penolong Perancang Bahasa (1990–1996); Perancang Bahasa S41 (1996–2008); Perancang Bahasa S44 (2008–2011); Timbalan Ketua Editor Bahagian Buku Sekolah (2011–2014); Pengarah DBP Wilayah Tengah (2014–2016); Ketua Bahagian Promosi dan Pengiktirafan (2016); Ketua Akademi DBP (2017); Ketua Bahagian Buku Umum (2018); Ketua Bahagian Penyelidikan Sastera (2019); Pengarah Jabatan Penerbitan (2019–2020); Pengarah Jabatan Pembinaan Bahasa dan Sastera (2020–2021) dan yang terakhir sebagai Pengarah Jabatan Pengembangan Bahasa dan Sastera (2020–2021).

Dalam majlis tersebut, YBhg. Dr. Abang Patdeli berpesan, meniti perjalanan melaksanakan amanah yang dipertanggungjawabkan, bukanlah sesuatu yang mudah. Setiap orang mempunyai potensi yang berbeza walaupun mempunyai ruang dan peluang yang sama. Meskipun tahap perjawatan ketika berakhirnya perkhidmatan rendah atau tinggi, setiap daripada kita telah melakukan yang terbaik kepada organisasi.

Kita perlu sentiasa komited dan berusaha untuk meningkatkan keyakinan diri, malah bersedia untuk menempuh apa-apapun cabaran sepanjang bekerja. Tiada masa untuk menoleh ke belakang dan sentiasalah mencari peluang untuk meningkatkan ilmu dan kemahiran diri.

Demikianlah pesanan yang sempat dititipkan kepada semua warga kerja DBP.


Pertandingan Buku Skrap Cungkil Daya Kreativiti Murid SJKC

Untuk mendapatkan maklumat terkini, ikuti kami melalui Telegram

Kota Kinabalu – Bersempena dengan Dekad Membaca Kebangsaan Tahun 2022, Dewan Bahasa dan Pustaka Cawangan Sabah (DBPCS) dengan kerjasama Jabatan Pendidikan Negeri Sabah telah menganjurkan Pertandingan Buku Skrap. Program ini yang diadakan dari 22 Jun 2022 hingga 16 Ogos 2022 merupakan anjuran kali ketiga sejak mula dilaksanakan pada tahun 2020.

Pertandingan ini bertujuan untuk memupuk budaya membaca dan mencintai ilmu melalui pembacaan bagi melahirkan masyarakat yang berpengetahuan, berilmu dan bermaklumat di samping meningkatkan kreativiti murid berdasarkan pemerhatian mereka terhadap alam sekeliling. Pertandingan Buku Skrap pada kali ini membawakan tema “Haiwan Kesayangan Saya”.

Sebanyak 33 penyertaan diterima daripada pelajar tahap dua Sekolah Jenis Kebangsaan Cina [SJK(C)] dari sekitar Zon Kota Kinabalu. Tempat pertama dimenangi oleh Rex Ng Kar Hen dari SK(C) Anglo Chinese, Kota Kinabalu. Beliau membawa pulang hadiah wang tunai bernilai RM500 dan sijil penyertaan. Naib johan pula disandang oleh Chang Cheng Chun dari SJK(C) Yick Nam, Inanam yang menerima hadiah wang tunai bernilai RM300 dan sijil penyertaan.  Manakala Muhammad Kely dari SJK(C) Lok Yuk, Menggatal muncul sebagai pemenang tempat ketiga. Beliau menerima hadiah wang bernilai RM200 dan sijil penyertaan.

Penerima hadiah sagu hati pula dimenangi oleh Hazel Lou Yan Ling dari SJK(C) St James, Kota Kinabalu; Chan Ka Hyun dari SK(C) Anglo Chinese, Kota Kinabalu dan Kim Yea Eun dari SJK(C) Lok Yuk, Likas. Masing-masing membawa pulang wang bernilai RM100 dan sijil penyertaan. Hadiah kepada para pemenang disampaikan oleh Puan Aminah Awang Basar, Pengarah DBPCS.


Mengiktiraf Peranan Guru dalam Usaha Kemenjadian Murid

Pepatah lama berbunyi, “guru ibarat lilin yang membakar diri menerangi orang lain” sentiasa segar dalam ingatan sebagaimana 19 tahun yang lalu, iaitu pada saat penulis berinteraksi dengan murid  semasa membimbing mereka. Guru akan tersenyum riang tatkala mendengar anak murid mengungkapkan ucapan “terima kasih, cikgu”. Pada setiap tahun, tanggal 16 Mei menjadi hari yang meraikan para pendidik yang bergelar cikgu. Hal ini memerlukan usaha berterusan dalam mengangkat dan mengiktiraf peranan guru khasnya dalam usaha kemenjadian murid.

Penulis telah dijemput untuk menghadiri satu program yang dinamakan sebagai “Leaps of Knowledge: Recreation”, yang telah berlangsung pada 8 Oktober 2022 di Hotel JW Marriott, Kuala Lumpur. Program Leaps of Knowledge ini dianjurkan oleh FrogAsia bersama dengan rakan strategik Teach for Malaysia, pemimpin GSL dan ditaja oleh Yayasan YTL. Program ini membawa tema “Recreation”, iaitu satu hasrat untuk mencipta semula dari aspek yang membawa pembaharuan yang lebih berkesan dalam komunikasi untuk belajar bersama-sama dan membayangkan usaha yang boleh membawa pendidikan ke arah yang lebih baik.

Semasa program tersebut, jelas menampakkan wajah guru yang ceria dan gembira bersama-sama yang berkumpul dalam program itu. Para peserta program juga telah terlibat dalam sesi perkongsian amalan terbaik dalam proses pengajaran dan pembelajaran daripada 10 orang peserta akhir dalam kalangan guru yang menyertai pertandingan “Malaysia Teacher Prize”. Tahniah dan syabas kepada Cikgu Anuthra Sirisena, guru dari SMJK Chung Hwa, Tenom, Sabah yang dinobatkan sebagai pemenang pada tahun 2022.

Dalam Pelan Pembangunan Pendidikan Malaysia (PPPM) 2013-2025  yang digariskan oleh Kementerian pendidikan Malaysia (KPM) telah menetapkan Anjakan k-4 untuk memartabatkan profesion keguruan. Anjakan ini sangat penting untuk diberikan perhatian kerana banyak orang yang memilih kerjaya sebagai guru bukan disebabkan oleh minat semata-mata, tetapi sekadar untuk mendapatkan pekerjaan, paksaan ibu bapa, pilihan terakhir dan pelbagai lagi alasan negatif.

Tanpa minat dan komitmen, maka lahirlah murid yang lemah dan tidak berkualiti. Hal ini juga berkaitan rapat dengan elemen kecemerlangan dan keberhasilan murid yang sangat bergantung pada kualiti dan komitmen guru.

Penekanan terhadap kualiti dan komitmen guru pula sangat dipengaruhi oleh pengaruh budaya organisasi sekolah. Perkara inilah yang perlu dilihat secara teliti dan bersepadu oleh seluruh warga pendidik sama ada pada peringkat KPM, Jabatan Pendidikan Negeri, dan Pejabat Pendidikan Daerah mahupun sekolah.

Dengan penjelasan di atas menunjukkan bahawa perlu adanya pendekatan untuk memastikan kualiti guru sentiasa berada pada tahap yang terbaik semasa pengajaran dan pembelajaran. Dari aspek ini, elemen menghargai dan mengiktiraf peranan guru dalam kemenjadian murid menjadi pemangkin utama.

Menurut Maslow (1954), apabila sesuatu keinginan dan keperluan seseorang itu dipenuhi, maka hal ini akan memberikan kepuasan kepada individu  yang berkenaan. Namun begitu, hal yang sebaliknya akan berlaku sekiranya keperluan dan keinginan tersebut tidak dipenuhi.

Menurut Herzberg (1959) pula, kepuasan kerja seseorang individu ditentukan oleh faktor dalaman yang dipanggil pendorong seperti mendapatkan pengiktirafan dan kerja itu sendiri dan juga faktor luaran seperti hubungan personal.

Kerajaan sememangnya prihatin terhadap para guru dan sentiasa  mengiktiraf golongan pendidik. Sebelum ini,  Perdana Menteri, YAB Dato’ Sri Ismail Sabri Yaakob, membuat pengumuman semasa Majlis Perhimpunan Khas dengan seluruh warga Kesatuan Perkhidmatan Perguruan Kebangsaan (NUTP) iaitu yang Pertama: Guru Besar Gred DG48 (Khas untuk Penyandang) tidak diturunkan sebagai Guru Penolong Kanan atau Guru Biasa di Sekolah Rendah apabila dinaikkan pangkat ke Gred DG52 dan DG54 secara time based berasaskan kecemerlangan (TTBK) dan Gred Guru Besar dan Guru Penolong Kanan di sekolah rendah ditingkatkan sehingga ke gred maksimum DG54.

Selain itu, Pegawai Perkhidmatan Pendidikan (PPP) Gred DG48, diberi peluang untuk dilantik sebagai Guru Penolong di Sekolah Rendah. Justeru, Guru Penolong Kanan di sekolah rendah tidak hanya terhad kepada Gred DG44 sahaja. Sementara itu,  laluan kerjaya Guru Cemerlang di sekolah rendah diperluas sehingga Gred DG52 dan DG54. Hal ini demikian kerana 90.68 peratus guru sekolah rendah telah pun berada di Gred Siswazah.

Pengiktirafan ini jelas menunjukkan bahawa pihak kerajaan serta seluruh Keluarga Malaysia amat memahami dan menghargai jasa serta semangat juang tinggi guru-guru demi melahirkan insan-insan yang berjaya dalam pelbagai aspek kehidupan.

Demi meneruskan hasrat murni untuk menghargai, meraikan dan menaikkan nama guru di Malaysia, program “Malaysia Teacher Prize” menjadi satu platform terbaik sebagai satu model kesepaduan, iaitu “Quadruple and quintuple innovation helix framework” yang menekankan kerjasama pihak institusi pendidikan, industri, kerajaan dan komuniti.

Usaha ini amat dialu-alukan dengan pelibatan pelbagai pihak yang turut serta memberikan nilai tambah dalam mentransformasikan pendidikan negara. Kepada guru yang berjaya terpilih  perlu menjadikannya satu pendorong untuk terus membawa pembaharuan dalam usaha mendidik murid.

Pengarah Pemimpin GSL, Samuel Isaiah menjelaskan bahawa “Sekiranya kita dapat mencari lebih banyak individu seperti ini, kita dapat meningkatkan lagi kualiti dalam bidang perguruan dan pendidikan di negara ini secara amnya“. Usaha untuk membuat perubahan ini bukannya melibatkan kerja secara individu sahaja, namun perlu digabungjalinkan dengan semua pihak yang berkepentingan dalam memacu perubahan landskap pendidikan negara. Ibarat pepatah Melayu, “kuat berdiri pohon kerana akarnya, kuat akar kerana tanah”. Marilah kita sama-sama merealisasikan gagasan utama untuk anak-anak murid Keluarga Malaysia berteraskan pendidikan untuk semua.

Penulis, mantan Penganalisis Kanan, Unit Pelaksanaan dan Prestasi Pendidikan, KPM.


Keputusan SPMU Diumumkan pada 20 Oktober

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) pada hari ini memaklumkan bahawa keputusan peperiksaan Sijil Pelajaran Malaysia Ulangan (SPMU) Tahun 2022 akan diumumkan pada Khamis, 20 Oktober 2022.

Menurut KPM, calon boleh membuat semakan keputusan peperiksaan SPMU
tahun 2022 melalui kaedah berikut.

KPM sentiasa komited untuk terus melaksanakan yang terbaik.


Jenayah terhadap Kanak-kanak: Apakah Peranan Kita?

Sejak belakangan ini, banyak kisah menakutkan tular di media sosial berhubung dengan kes penculikan kanak-kanak. Sejauh manakah kes penculikan itu benar-benar berlaku sememangnya sukar dipastikan. Hal ini dikatakan demikian kerana ada juga segelintir pihak yang cuba menularkan berita palsu dengan menyebarkan kenyataan media lama pihak berkuasa atau sengaja mewujudkan ketakutan dalam kalangan masyarakat.

Apa-apa pun alasannya, hal ini bukanlah bermaksud tidak ada kes culik di negara ini. Pada April lalu, Bukit Aman mengumumkan sebanyak 1509 orang kanak-kanak dan remaja dilaporkan hilang di negara ini sejak tahun 2020. Menurut Pengarah Jabatan Siasatan Jenayah (JSJ) Bukit Aman, Abd Jalil Hassan, daripada jumlah itu sebanyak 1424 orang ditemukan semula, manakala 85 orang lagi masih hilang. Katanya, kebanyakan kes kanak-kanak yang dilaporkan hilang tidak semuanya ditemukan dengan selamat. Hal ini dikatakan demikian kerana ada kes yang dilaporkan memerlukan kertas siasatan dibuka selain ada juga kes yang diklasifikasikan sebagai mati mengejut. Sebagai contohnya, ada kes hanya menemukan jasad mangsa selepas mereka terlibat dalam kemalangan, seperti lemas selepas terjatuh di dalam longkang atau sungai ketika bermain. Dalam perkembangan yang sama, beliau berkata kanak-kanak perempuan direkodkan sebagai mangsa hilang tertinggi, iaitu melibatkan 1113 orang, manakala 396 orang ialah kanak-kanak lelaki.

“Kes kehilangan paling tinggi membabitkan kanak-kanak berusia 13 tahun hingga 17 tahun, iaitu sebanyak 1330 orang diikuti dengan lapan tahun hingga 12 tahun (138 orang) dan setahun hingga tujuh tahun (41 orang). Alasan dan punca yang sering dikaitkan dengan kehilangan mereka adalah disebabkan lari dari rumah kerana terpengaruh dengan rakan sebaya dan ingin hidup bebas daripada keluarga,” ujarnya seperti dilaporkan oleh Utusan Malaysia.

Menurutnya lagi, kes tertinggi direkodkan pada tahun 2020, iaitu sebanyak 817 orang kanak-kanak dilaporkan hilang, namun sebanyak 803 orang mangsa berjaya ditemukan dan 14 orang lagi masih hilang. Pada tahun 2021 pula, direkodkan sebanyak 569 kes kehilangan kanak-kanak, daripada jumlah itu sebanyak 531 orang mangsa ditemukan, manakala 38 orang lagi masih hilang. Pada tahun 2022, sebanyak 123 kes lagi direkodkan pada dua bulan pertama tahun ini yang mana sebanyak 90 orang kanak-kanak berkenaan ditemukan semula, manakala sebanyak 33 orang lagi masih dilaporkan hilang.

Tidak dinafikan bahawa apabila berlaku kes kehilangan kanak-kanak, ibu bapa dan keluarga pastinya akan terjejas dari pelbagai aspek. Bukan itu sahaja, seluruh komuniti juga akan terkesan. Di luar negara, menurut statistik The Federal Bureau of Investigation (FBI), terdapat sebanyak 29 758 rekod orang hilang aktif melibatkan kanak-kanak di bawah umur 18 tahun yang dilaporkan pada akhir tahun lalu. Hal ini merupakan angka yang amat menakutkan. Bayangkan anak anda keluar bermain dan tidak kembali buat selama-lamanya.

Kes orang hilang tidak mengenal mangsa dan tempat. Di mana- mana sahaja kes kanak-kanak hilang boleh berlaku. Mungkin kita menganggap sesuatu tempat itu paling selamat untuk mereka, walhal keadaannya adalah sebaliknya. Sudah tentu kita tidak dapat menjangka atau meramal sebarang bentuk jenayah, walau bagaimanapun, sebagai ibu bapa atau penjaga, mencegah anak hilang atau menjadi mangsa penculikan daripada berlaku merupakan tanggungjawab utama kita. Berikut panduan yang boleh diajarkan kepada kanak-kanak untuk mengelak daripada sebarang bentuk jenayah:

Mengajar kanak-kanak tentang keselamatan siber, termasuk keselamatan menggunakan telefon pintar mungkin memainkan peranan yang lebih besar dalam mencegah penculikan daripada pendekatan tradisional dengan memberikan amaran kepada mereka tentang bahayanya mendampingi atau didampingi orang asing. Ajar anak-anak dan seluruh ahli keluarga untuk menjauhkan diri daripada orang yang tidak dikenali khususnya menerusi laman media sosial.

Tidak dinafikan kanak-kanak pada hari ini gemar berkongsi kehidupan dan pemikiran mereka secara dalam talian, dan orang asing yang berbahaya itu mungkin tidak mendekati mereka di jalan atau di pusat beli-belah tetapi mereka terancam apabila penjenayah “memasuki” kehidupan kanak-kanak semasa mereka sedang leka mengakses media sosial. Mereka mungkin tidak menyedari bahawa penjenayah siber kini berselindung di balik dunia maya. Oleh itu, ajar mereka tentang kepentingan keselamatan asas media sosial dan jangan lupa bahawa perkongsian berlebihan boleh mendatangkan keburukan kepada mereka.

Seperti yang dilaporkan oleh FBI, majoriti kanak-kanak pada hari ini hilang bukan disebabkan mereka dibawa keluar dari jalan atau keluar dari tempat awam. Kebanyakan mereka yang hilang disebabkan terpikat dengan pemangsa secara dalam talian dan kemudiannya secara sukarela berlakulah pertukaran e-mel atau nombor telefon. Dalam hal ini, pastikan anak anda belajar untuk tidak mempercayai sesiapa atau apa-apa sahaja yang mereka temukan secara dalam talian. Tiada sebab mengapa anda tidak perlu menyemak peranti mudah alih atau desktop anak anda untuk melihat sendiri perkara yang mungkin berlaku.

Peraturan semak dahulu hendaklah sentiasa menjadi sebahagian daripada gelembung keselamatan kanak-kanak. Tidak kira sama ada mereka mengenali orang itu, anak-anak harus sentiasa mengelak daripada sebarang undangan atau godaan orang yang tidak dikenali. Mereka perlu diingatkan untuk menyemak dahulu dengan ibu bapa atau penjaga mereka tentang sesuatu undangan yang mereka terima. Tidak kira sama ada undangan itu datang daripada individu yang dikenali atau orang yang tidak dikenali – peraturan nombor satu dalam hidup ialah mereka hendaklah menyemak terlebih dahulu. Hal ini bermakna, sentiasa bercakap dengan ibu bapa sebelum membuat sebarang keputusan, tidak kira bagaimana dan di mana undangan dibuat.

Jangan biarkan diri anda terganggu apabila anda keluar membeli-belah dengan anak-anak anda. Kanak-kanak kecil boleh berlari dengan mudah dan hilang di balik rak pakaian dan paparan lorong kedai. Anda juga harus berusaha untuk sentiasa menyedari sesiapa sahaja yang mungkin kelihatan mengambil berat terhadap anak-anak anda. Kanak-kanak juga wajib diajar sejak kecil untuk mengingati maklumat penting mereka sekiranya mereka tersesat atau terpisah dengan ibu bapa mereka. Mereka sepatutnya boleh menyebut nama penuh, alamat dan nombor telefon ibu bapa mereka.

4.  Cara Bertindak Balas terhadap Cubaan Penculikan

Apabila kelihatan seperti seseorang cuba membawa anak anda ke suatu tempat secara paksa, kanak-kanak perlu tahu cara untuk bertindak balas. Ajar anak anda untuk menjerit ketika berhadapan dengan keadaan cemas. Dua perkataan yang perlu keluar daripada jeritan mereka ialah “tolong!” atau “panggil polis!“ Tidak salah dan merugikan untuk membekalkan anak dengan wisel untuk ditiup agar dapat menarik perhatian orang ramai ketika anak anda dalam keadaan cemas. Percayalah, jeritan dan bunyi wisel boleh membantu menakutkan sesiapa sahaja yang mungkin cuba menculik mereka.

Kanak-kanak harus diajar bagaimana untuk mengesan masalah. Satu perkara yang mereka harus tahu ialah apabila sesiapa sahaja yang bertanya kepada mereka sama ada mereka boleh “menyimpan rahsia,“ hal itu harus diklasifikasikan sebagai bendera merah. Apabila seseorang cuba membuat anak anda berdiam diri tentang sesuatu, dia harus melihatnya sebagai petanda yang jelas untuk memberitahu anda mengenainya. Berusahalah untuk meyakinkan anak anda bahawa berkongsi sesuatu rahsia dengan ibu bapa dan ahli keluarga merupakan kewajipan yang harus mereka lakukan.

Jika apa-apa berlaku kepada anak anda, seperti tersesat atau ada individu yang cuba memujuk mereka, mereka harus tahu cara untuk berhubung dengan orang dewasa yang boleh dipercayai. Di pasar raya atau pusat beli-belah misalnya, mereka harus mencari pekerja dengan tanda nama atau pengawal keselamatan. Di luar kawasan tersebut, misalnya di sekolah, mereka perlu mencari pengawal keselamatan, guru atau polis.

Beritahu anak anda bahawa anda tidak akan marah sekiranya mereka memberitahu anda tentang keburukan atau kesalahan yang telah mereka lakukan. Jangan memalukan mereka jika mereka mengakui bahawa mereka telah bercakap dengan seseorang secara peribadi atau secara dalam talian yang sepatutnya mereka elakkan. Anda boleh membantu menghalang orang luar daripada mempengaruhi anak anda dengan memberitahu mereka bahawa anda sentiasa bersedia untuk mereka dan anda sentiasa bersedia untuk mendengar apa-apa yang ingin mereka luahkan.

Sebagai kesimpulannya, ingatlah bahawa sebagai orang dewasa, kita mempunyai tanggungjawab yang besar untuk melindungi kanak-kanak daripada menjadi mangsa culik. Dalam zaman tanpa sempadan yang mustahil untuk pisahkan anak-anak dengan dunia teknologi maklumat dan komunikasi, peranan ibu bapa dan penjaga kini semakin mencabar. Kes penculikan kanak-kanak bukan sahaja berlaku di negara ini, malah di seluruh negara dan hal tersebut perlu menjadi iktibar kepada semua pihak bahawa jenayah ini sememangnya wujud dan boleh berlaku kepada sesiapa sahaja, waima anak kita sendiri!


Meneroka Sejarah Pilihan Raya di Malaysia

Untuk mendapatkan maklumat terkini, ikuti kami melalui Telegram

PRU merupakan satu proses wajib bagi sesebuah negara yang menginginkan kerajaan sendiri, seperti yang dinyatakan oleh Ramlah Adam (2003) dalam bukunya yang bertajuk Sejarah Perkembangan Pilihan Raya Era Pra-Merdeka 1955 yang menjelaskan bahawa pilihan raya merupakan satu daripada asas berkerajaan sendiri dan mengisi kemerdekaan sesebuah negara. Ia adalah satu proses dan satu sistem yang membolehkan rakyat negara bangsa tersebut memilih pemimpin dan parti yang membentuk kerajaan. Pilihan raya merupakan merupakan satu daripada asas utama dalam pengamalan sistem demokrasi negara yang telah merdeka. Yakni segala keputusan dan ketentuan mandat untuk menerajui kepimpinan negara diberikan secara khas kepada rakyat selaku pengundi ketika proses pilihan raya dijalankan. Perkara ini selari dengan hak kebebasan memilih yang telah diberikan.

Di negara ini, pilihan raya secara asasnya dibahagikan kepada dua jenis, PRU dan Pilihan Raya Kecil (PRK). PRU terbahagi kepada dua peringkat, pertama PRU peringkat persekutuan dan kedua PRU peringkat negeri. Parti-parti politik yang memenangi pilihan raya dan memperoleh majoriti akan membentuk kerajaan. Selepas itu, kerajaan yang dibentuk akan terbubar atau dibubarkan sendiri selepas tamat tempoh lima tahun. Bagi PRK pula berlangsung sekiranya berlaku kematian, perletakan jawatan, hilang kelayakan dan pembatalan keputusan pilihan raya oleh Mahkamah Pilihanraya. Kemudian, untuk memastikan kelancaran dan ketelusan pilihan raya, Suruhanjaya Pilihan Raya (SPR) ditubuhkan, iaitu pada 4 September 1957 mengikut Perlembagaan Persekutuan.

Pilihan raya bukanlah sesuatu yang asing lagi di negara ini, pelaksanaannya telah bermula seawal negara belum mencapai kemerdekaan. Pada fasa yang pertama, pilihan raya dilaksanakan di peringkat tempatan atas dasar tuntutan rakyat Tanah Melayu kepada British, yakni sebagai satu latihan persiapan bagi pengamalan sistem demokrasi berparlimen. Rentetan itu, terlaksananya beberapa pilihan raya awal, antaranya termasuklah pilihan raya pada Disember 1951, yang dilaksanakan pada peringkat tempatan bagi Majlis Bandaran Georgetown (Tanjung), Pulau Pinang dan kemudiannya dilaksanakan di beberapa buah bandar utama yang lain. Pada ketika itu juga telah lahir Parti Perikatan gabungan UMNO dan MCA, Parti Radikal Pulau Pinang, dan Parti Buruh Pulau Pinang. Pada tahun 1952 pula, Pilihan Raya  Majlis Bandaran diadakan di beberapa buah lokasi lain seperti Kuala Lumpur, Johor Bahru, Melaka dan Seremban. Kemenangan demi kemenangan yang dicapai oleh parti-parti politik tempatan memberikan mesej yang cukup jelas kepada British bahawa pemimpin sedia ada berjaya meraih sokongan penduduk dan boleh mentadbir Tanah Melayu.  Bertitik tolak daripada itulah, sinar kemerdekaan mula menyinari setiap inci Tanah Melayu. Penyataan ini disokong dengan pendapat yang ditulis oleh Sulastry Yurni Ahmad & Nidzam Sulaiman (2008) dalam satu artikel bertajuk Kedudukan Barisan Nasional Dalam Pilihan Raya Malaysia: Berakhirnya Era Hegemoni dan telah diterbitkan dalam Prosiding Seminar Politik Malaysia oleh Pusat Penerbitan Universiti (UPENA). Sulastry Yurni Ahmad dan Nidzam Sulaiman (2008) menyatakan bahawa; “Mandat rakyat Tanah Melayu untuk mentadbir negara sendiri masih tidak dapat dicapai sekiranya PRU tidak diadakan dengan mendapat keizinan daripada pihak British. Pada awalnya, atas desakan rakyat Tanah Melayu, Inggeris terpaksa memenuhi kehendak rakyat untuk mengadakan pilihan raya pada peringkat tempatan sebagai latihan bagi demokrasi berparlimen. Peringkat awal pilihan raya ini diperkenalkan pada peringkat tempatan bagi Majlis Bandaran yang pertama diadakan di Majlis Bandaran Georgetown (Tanjung), Pulau Pinang pada bulan Disember 1951. Seterusnya diperkenalkan di beberapa buah bandar utama yang lain”.

Sistem demokrasi semakin berkembang dan mekar di Tanah Melayu sekitar tahun 1955. Menerusi Perjanjian Tanah Melayu 1948, Majlis Perundangan Persekutuan yang ditubuhkan akhirnya dibubarkan bagi memberikan laluan dan ruang kepada kerajaan untuk mengadakan PRU buat pertama kalinya bagi memilih ahi-ahli untuk mewakili rakyat dalam Majlis Perundangan Persekutuan. Sebagai hasilnya, pada PRU yang berlangsung sekitar Julai 1955, Parti Gabungan UMNO, MCA dan MIC berjaya merangkul kemenangan besar dengan memenangi 51 daripada 52 buah kerusi yang dipertandingkan. Bahkan menurut Portal Rasmi Parlimen Malaysia, selepas kemenangan tersebut YTM Tunku Abdul Rahman Putra dilantik sebagai Ketua Menteri Persekutuan Tanah Melayu dan beliau membentuk Kabinet atau Jemaah Menteri Pertama Tanah Melayu. Peristiwa ini menjadi detik bersejarah dan berharga buat negara, hal ini dikatakan demikian kerana selepas kemenangan tersebut telah membawa YTM  Tunku Abdul Rahman mengetuai rombongan (1956) ke London untuk menuntut kemerdekaan. Bahkan menurut   Parlimen Malaysia, hasil rombongan tersebut terbentuknya satu Perlembagaan bagi Tanah Melayu (1957), sehingga YTM Tunku Abdul Rahman dilantik menjadi Perdana Menteri yang pertama dengan Jemaah Menteri sebanyak 12 orang sekali gus pada tahun tersebut Tanah Melayu mencapi kemerdekaan.

Kekeliruan mula berlaku dalam wacana perbahasan tentang sejarah pilihan raya, dan antara yang paling kerap dipersoalkan termasuklah bilakah tahun sebenar pilihan raya mula berlangsung di negara ini? Apakah tahun 1951 atau 1959? Untuk menjawab persoalan ini memerlukan sokongan fakta yang berautoriti. Pertama, pilihan raya bermula pada tahun 1951. Seperti yang dinyatakan sebelum ini akibat daripada desakan atau tuntutan daripada rakyat Tanah Melayu pada ketika itu, sistem pilihan raya telah diperkenalkan oleh pihak British, dan pada fasa permulaan pelaksanaannya hanya melibatkan peringkat Majlis Bandaran/Perbandaran. Walau bagaimanapun pilihan raya yang berlangsung pada ketika itu tidak menepati prinsip First Fast The Post (FPTP) seperti yang masih dikekalkan hingga ke hari ini. Sebagaimana yang dinyatakan oleh Ahmad Kamal Arifin, Mohammad Khairul Anuwar & Aqilah Johar (2021) dalam artikel yang bertajuk Pilihan Raya Persekutuan Tanah Melayu 1948-1959, dan Pengenal Fast Past the Post dan pendapat Sulastry Yurni Ahmad & Nidzam Sulaiman (2008) dalam satu artikel bertajuk Kedudukan Barisan Nasional dalam Pilihan Raya Malaysia : Berakhirnya Era Hegemoni.

Pada awalnya, pilihan raya lebih kepada satu latihan atau pendedahan terhadap pengamalan sistem demokrasi kepada rakyat di Tanah Melayu. Pada tahun 1955, yakni menyaksikan kemenangan terbesar Parti Perikatan yang memenangi 51 daripada 52 buah kerusi yang dipertandingan. Kejayaan tersebut membawa kepada pertambahan Ahli Majlis Perundangan Persekutuan sebanyak 98 orang. Menurut Parlimen Malaysia, sebanyak 52 orang yang dipilih melalui PRU (menggantikan 50 orang ahli tidak rasmi), sebanyak 35 orang ahli yang dilantik mewakili kepentingan tertentu, dan sebanyak 11 orang terdiri daripadaa menteri besar dan wakil-wakil negeri.

Pada tahun 1959, satu PRU diadakan dan pada ketika itu juga sistem Parlimen dua Dewan yang mengandungi institusi Seri Paduka Baginda Yang di-Pertuan Agong (YDPA), Dewan Rakyat dan Dewan Negara dibentuk. Pembukaan Parlimen pertama oleh Seri Paduka Baginda Yang di-Pertuan Agong I, Tuanku Muhammad, di Dewan Tunku Abdul Rahman, Jalan Ampang. Pada ketika itu juga berlangsungnya mesyuarat pertama, penggal pertama pada 11 September 1959. Bahkan, yang lebih menariknya lagi PRU tahun 1959 merupakan pilihan raya pertama yang dikendalikan oleh SPR Malaysia, dan melibatkan 104 buah kerusi di Dewan Rakyat dan 282 kerusi di Dewan Undangan Negeri.  PRU tersebut merupakan kesinambungan pembubaran (Jun 1959) Majlis Perundangan Persekutuan yang menjalankan tanggungjawab sebagai Dewan parlimen. Hal ini membawa maksud, bahawa pelaksanaan sistem pilihan raya telah berlangsung seawal sebelum merdeka lagi. Namun begitu, jika perhitungan yang melibatkan pelibatan SPR dan Sistem Dewan Parlimen (Dewan Rakyat dan Dewan Negara), pastinya bermula pada tahun 1959. Kemudian diikuti dengan PRU pada tahun 1964, 1969, 1974, 1978, 1982, 1986, seterusnya dan hingga ke hari ini.

Kelangsungan sistem pilihan raya yang dilaksanakan di negara ini, membuktikan bahawa kesuburan pengamalan Sistem Demokrasi Berparlimen di Malaysia. Rakyat sentiasa diberikan peluang dan mandat yang besar untuk menentukan pemimpin dan parti yang bakal menerajui kepimpinan negara. Walaupun, beberapa tahun lalu wujud ketidakstabilan politik sehingga mengundang pertukaran Perdana Menteri sebanyak tiga kali, namun situasi itu akan berjaya dikekang pada dekad ini dengan penguatkuasaan Rang Undang-Undang (RUU) Antilompat Parti. Hal ni pastinya membawa dimensi baharu dalam sistem berpolitik di negara ini sekali gus memberikan nafas baharu kepada sistem politik negara dan kepercayaan rakyat (selaku pengundi) terhadap mandat dan amanah yang diberikan ketika proses pilihan raya. Bahkan undi 18 tahun yang dilaksanakan baru-baru ini juga bakal merancakkan lagi PRU-15 melalui pertambahan pengundi muda secara automatik. Oleh itu, dalam menjamin kesuburan landskap politik di negara ini, pastinya memerlukan kerjasama dan peranan semua pihak. Baik di sisi rakyat, blok pembangkang atau blok kerajaan. Tanggungjawab keluar mengundi perlu dilaksanakan, dan calon pemimpin yang memenangi pilihan raya perlu menunaikan segala perkara yang telah dijanjikan. Begitu juga mereka yang memenangi pilihan raya tetapi berada di  blok pembangkang. Jadilah pembangkang yang prihatin dalam proses semak dan imbang untuk setiap pelaksanaan kerajaan. Pada akhirnya nanti, keberhasilan kerjasama dan peranan yang dimainkan oleh semua pihak bukan sahaja dapat mengekalkan kesuburkan demokrasi berparlimen malah berupaya mengekalkan identiti politik matang di negara ini dan secara tidak langsung akan terus memupuk perpaduan dalam kalangan rakyat Malaysia.


Raja Muda Perlis Berangkat Tinjau Kejadian Banjir

Arau – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat bagi melaksanakan lawatan tinjauan ke beberapa buah lokasi terjejas banjir di negeri Perlis, petang semalam.

Baginda selaku Tuanku Yang DiPertua Majlis Agama Islam dan Adat Istiadat Melayu Perlis (MAIPs) berkenan bertanya khabar mangsa di samping meninjau lebih dekat kejadian yang berlaku.

Turut mengiringi baginda ialah Ketua Pegawai Eksekutif MAIPs, Hj Mohd Nazim Hj Mohd Noor dan Ketua Bahagian Pengurusan Zakat MAIPs, Syed Aisam Syed Idris.

Salah seorang mangsa, Noor Lela Aziz, 53, yang tinggal di Guar Sanji melahirkan rasa syukur apabila permasalahan beliau mendapat perhatian MAIPs.

Lebih mengejutkan beliau, Tuanku Raja Muda sendiri turut berkenan mencemar duli bagi melaksanakan lawatan tinjauan ke kediaman beliau yang runtuh di bahagian belakang ekoran daripada banjir kilat dan cuaca tidak menentu di Perlis pada malam sebelumnya.

Sehubungan dengan itu, Mohd Nazim memaklumkan bahawa pihak MAIPs sentiasa memantau keadaan mangsa dari semasa ke semasa serta melihat keperluan untuk mempertimbangkan bantuan di bawah Skim Agihan Bantuan Bencana bagi membantu meringankan beban mangsa.

Terdahulu, DYTM Tuanku Syed Faizuddin Putra berkenan berangkat mengetuai Program Kayuhan Berbasikal MAIPs Peduli Bilangan ke-71 bagi tahun 2022 dengan menyampaikan agihan zakat MAIPs bernilai RM700 secara tunai, beras serta bekalan makanan mentah di tiga buah rumah keluarga asnaf terpilih, iaitu Hamzah Umar, 82, dari Kampung Sungai Berembang; Shareom Kasim, 61, dari Kampung Kurong Tengar dan Johari L Dahaman, 78, dari Jalan Sungai Berembang.

Sehari sebelumnya, DYTM Tuanku Syed Faizuddin Putra turut meluangkan masa meninjau kawasan Titi Chai dan Kampung Sentua di Utan Aji yang telah dilanda banjir kilat.


Inisiatif Reading Progress: Meningkatkan Taraf Kualiti Pendidikan Negara

Untuk mendapatkan maklumat terkini, ikuti kami melalui Telegram

Shah Alam – Majlis Pelancaran Inisiatif Reading Progress telah berlangsung pada 18 Oktober 2022 (Selasa) pada pukul 10.0 pagi di Mardhiyyah Hotel & Suites, Seksyen 14, Shah Alam, Selangor.

Majlis pelancaran ini dianjurkan oleh Kementerian Pendidikan Malaysia (KPM) dan disempurnakan oleh Menteri Kanan Pendidikan, Yang Berhormat (YB) Datuk Dr. Radzi Jidin.

Menurut Datuk Dr. Radzi dalam ucapannya, mesej yang mahu disampaikan oleh KPM kepada masyarakat adalah berkaitan dengan pengajaran dan pembelajaran (PdP) mata pelajaran Bahasa Inggeris. Antara cabaran utama KPM ialah keperluan guru untuk melihat keupayaan setiap murid, mengambil kira jumlah murid di dalam kelas serta kekangan masa pelaksanaan mata pelajaran tersebut. Sehubungan dengan itu, perlu ada pendekatan yang lebih bersesuaian dalam konteks penggunaan teknologi semasa bagi mengoptimumkan PdP Bahasa Inggeris dalam kalangan murid.

“Saya melihat kepelbagaian dan kekayaan teknologi yang boleh kita ambil dalam pasaran bagi membolehkan PdP Bahasa Inggeris dipertingkatkan dalam memperkasakan pendidikan negara. Selain itu, Reading Progress juga merupakan program rintis yang diusahakan oleh KPM dan akan dilaksanakan di 576 buah sekolah di seluruh negara yang akan melibatkan 1188 orang guru pada sesi ini, dan seterusnya akan dikembangkan ke seluruh negara pada awal tahun depan,” ujar Datuk Dr. Radzi.

Tambah beliau lagi, program rintis ini perlu bagi membolehkan KPM melihat sebarang keperluan untuk penambahbaikan proses pelaksanaan program ini. Jika terdapat sebarang kekurangan dan idea penambahbaikan, masyarakat boleh memaklumkannya kepada pihak KPM demi meningkatkan potensi murid-murid.

“Menerusi program Reading Progress ini juga, murid-murid boleh merekodkan pembacaan teks yang disediakan mengikut kemampuan masing-masing sama ada sebutan itu betul atau tidak, namun secara psikologinya, hal ini akan mendedahkan murid-murid kepada pelbagai perkataan dan struktur ayat yang baharu. Justeru, membentuk satu pandangan yang lebih jelas berkaitan keseluruhan ayat yang merangkumi sebutan dan pembacaan. Pada masa yang sama, hal ini memberikan peluang kepada murid-murid untuk meluaskan penguasaan jumlah perkataan dalam bahasa Inggeris,” kata Datuk Dr. Radzi.

Di samping itu, KPM juga menyasarkan untuk melaksanakan transformasi bagi mewujudkan kemudahan perkhidmatan rangkaian Internet di seluruh kawasan sekolah termasuklah di kantin, pusat sumber, asrama dan lain-lain bagi tujuan memudahkan proses PdP di sekolah serta membekalkan peranti dan penggantian peranti baharu menggantikan peranti lama di sekolah-sekolah di seluruh Malaysia.

Datuk Dr. Radzi turut berkata, sukatan pelajaran (syllabus) pendidikan yang digunakan pada masa ini yang sering menerima pelbagai kritikan bukanlah baharu dicipta, sebaliknya telah lama dibentuk dan dilaksanakan sejak tahun 2017. Selain itu, sukatan pelajaran pendidikan yang digunakan oleh KPM pada masa ini bukanlah sukatan pelajaran pendidikan miliknya, sebaliknya telah melalui pelbagai proses penilaian dan penggubalan serta menerima banyak pandangan daripada para guru dan golongan pakar yang berkebolehan dalam bidang-bidang tertentu.

Ucap Datuk Dr. Radzi lagi, sukatan pelajaran pendidikan ini tidak boleh ditukar pada setiap tahun kerana akan menyukarkan semua peringkat operasi pelaksanaan terutamanya golongan guru dan murid untuk menyesuaikan diri dengan sukatan pelajaran baharu.

“Pendekatan kita adalah setiap syllabus pendidikan akan dinilai semula selepas berakhirnya satu pusingan. Contohnya, murid darjah satu yang mula menggunakan syllabus pendidikan pada tahun 2017 akan berakhir satu pusingan apabila mereka berada pada darjah enam pada tahun ini. Justeru, syllabus untuk sekolah rendah berakhir pada tahun ini, manakala sekolah menengah sudah berakhir pada tahun lalu. Apabila selesai pusingan ini, KPM akan meneliti semula syllabus pendidikan tersebut. Hal ini sedang dalam proses pelaksanaan dan KPM menghargai pandangan guru dan ibu bapa berkaitan isu syllabus pendidikan ini,“ jelas Datuk Dr. Radzi lagi.

“Pendidikan perlu dijauhkan daripada politik serta memerlukan keikhlasan dan kejujuran untuk melaksanakannya supaya mencapai tahap yang terbaik. KPM mahu melihat taraf pendidikan masyarakat kita menjadi lebih baik dan terus relevan untuk PdP semua murid di sekolah pada masa depan,” kata Datuk Dr. Radzi mengakhiri bicara.


Sembilan Acara Pengajaran Gagne

Robert Gagne (1916-2002) ialah ahli psikologi pendidikan yang mempelopori sains pengajaran pada tahun 1940-an. Bukunya yang berjudul The conditions of Learning diterbitkan pada tahun 1965. Robert Gagne mengemukakan cadangan tentang sembilan acara atau langkah pengajaran (nine events of instruction) sebagai kerangka untuk menyediakan dan menyampaikan kandungan pelajaran. Saranan Gagne dapat digunakan oleh para guru bersama-sama Taksonomi Bloom yang sudah dikemaskinikan untuk menghasilkan pembelajaran yang berkesan dan bermakna.

Sembilan acara pengajaran Gagne meliputi langkah-langkah yang berikut:

Guru dapat mencuba pelbagai cara untuk merangsang minat murid agar mereka ingin terlibat secara aktif dalam pembelajaran, seperti yang berikut:

Guru memberitahu murid tentang objektif pelajaran atau hasil pembelajaran yang dijangkakan, seperti yang berikut:

Guru merangsang ingatan murid tentang pengetahuan yang sedia dikuasai oleh mereka, seperti yang berikut:

Guru menyampaikan isi kandungan secara sistematik dan bermakna dengan memberikan penjelasan dan tunjuk cara, seperti yang berikut:

Guru membimbing murid untuk memahami kandungan pelajaran, seperti yang berikut:

Guru melatih murid untuk mengaplikasikan kandungan pelajaran untuk meneguhkan kemahiran dan pengetahuan yang telah disampaikan, dan mengesahkan (confirm)  konsep dan pemahaman mereka, seperti yang berikut:

Guru memberikan maklum balas segera tentang prestasi murid untuk meningkatkan pembelajaran dan membetulkan kekurangan dari segi pemahaman mereka, seperti yang berikut:

Guru menilai sama ada objektif pembelajaran telah dicapai, seperti yang berikut:

Guru membantu mengingat ilmu baharu dengan mengaitkannya dengan situasi di dunia nyata, seperti yang berikut:

Berdasarkan kerangka sembilan acara pengajaran yang disediakan oleh Robert Gagne, kita dapat merancang dan melaksanakan satu sesi pengajaran aspek pemahaman dengan membuat perancangan secara teratur dan berkesan. Sila lihat contoh persediaan mengajar pada Jadual 1, dan rubrik pengajaran yang sudah dilengkap isi pada Jadual 2 dan Jadual 3.

Sebagai lanjutan kepada pelajaran pemahaman tentang permainan petanque dan boling padang, murid boleh juga dilatih untuk menjawab soalan KBAT (Kemahiran Berfikir Aras Tinggi) seperti berbincang tentang kelebihan petanque dan boling padang berbanding dengan permainan lain. Hal ini akan membuka dan menajamkan pemikiran murid. Sila lihat contoh yang berikut:

Satu lagi soalan KBAT pada peringkat Sijil Pelajaran Malaysia melibatkan hal membuat keputusan dan menyelesaikan masalah. Sebagai contoh, murid-murid boleh disuruh berbincang tentang cara-cara untuk mempopularkan petanque dan boling padang dalam kalangan masyarakat. Sila lihat cadangan jawapan yang berikut:

Kini pengajaran dan pembelajaran Bahasa Melayu di sekolah bersandarkan tema tertentu. Oleh itu, pelajaran pemahaman (kemahiran membaca) tentang petanque dan boling padang boleh juga dikaitkan dan digabungjalinkan dengan kemahiran mendengar, bertutur dan menulis. Selain itu, penyuntikan kemahiran berfikir aras tinggi (KBAT), penerapan ilmu, tatabahasa, kosa kata, estetika bahasa dan nilai juga akan menjadikan pelajaran Bahasa Melayu lebih lengkap dan bermakna.

Jadual 1: Persediaan Mengajar (Pemahaman)

b.  membandingbezakan kandungan dua teks

b.  Murid berbincang secara berpasangan tentang ciri-ciri utama petanque dengan boling padang.

d.  Guru mendekati setiap pasangan untuk membimbing murid melalui soal jawab.

b.  Murid lain dan guru membetulkan kesalahan bahasa (jika ada).

c.  Setiap pembetulan harus diwajarkan dengan rasionalnya.

b.  Hasil kerja murid dinilai oleh murid lain dan guru.

b.  Murid diminta untuk membandingbezakan segala aspek permainan badminton dengan permainan tenis dengan menggunakan rubrik yang direka oleh mereka sendiri sebagai kerja rumah.

c.  Hasil kerja murid akan dibincangkan dan dinilai bersama-sama dalam kelas yang seterusnya.

Jadual 2:  Ciri-ciri Petanque dan Boling Padang

2. Perseorangan dan berpasangan – 3 biji boule

2. Perseorangan dan berpasangan – 4 biji bowl.

3. Bertiga – 3 biji bowl, berempat – 2 biji bowl.

2.  Sebiji jack (bola kayu kecil yang berwarna putih atau kuning)

2.  Gelanggang bertanda – kawasan lapang (bertanah, berpasir atau berlumpur)

3.  Gelanggang bertanda – gelanggang yang dibina khas

2.  Green dengan rumput asli atau rumput tiruan di kawasan luar, green dengan karpet di dalam dewan.

2.  Pemain kedua-dua pasukan akan melontar boule untuk mendekatkannya dengan jack.

2.  Pemain yang menempatkan bowl paling dekat dengan dengan jack akan mendapat 1 mata.

Jadual 3:  Rumusan Perbandingan antara Petanque dengan Boling Padang

b.  Petanque menggunakan tuala kecil tetapi boling padang menggunakan tikar.


AADK Komited Meningkatkan Kepulihan Penagihan Dadah

Untuk mendapatkan maklumat terkini, ikuti kami melalui Telegram

Kuantan – Keberangkatan Duli Yang Maha Mulia (DYMM) Pemangku Raja Pahang, Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah ke Dewan Jubli Perak, Sultan Haji Ahmad Shah, Kuantan yang berkenan untuk menyempurnakan Program Keluarga Aspirasi Kepulihan Peringkat Kebangsaan 2022 memperlihatkan sokongan baginda terhadap mereka yang berusaha untuk pulih daripada penagihan dadah.

Kementerian Dalam Negeri melalui Agensi Antidadah Kebangsaan (AADK) sentiasa mempertingkatkan usaha untuk memerangi penyalahgunaan dadah sebagai musuh nombor satu negara. Selain membantu klien, AADK turut membantu ahli keluarga yang dibelenggu dengan masalah dadah.

Berucap dalam program tersebut, Yang Berhormat Dato’ Seri Hamzah Zainudin, Menteri Dalam Negeri mengatakan bahawa program ini merupakan satu daripada komponen yang terkandung dalam model rawatan dan pemulihan yang digunakan oleh AADK untuk merawat dan memulihkan dadah di seluruh negara.

Tambahan beliau lagi, AADK komited menganjurkan Program AADK Bersama Komuniti: Keluarga Aspirasi Kepulihan Peringkat Kebangsaan 2022 yang bertujuan untuk menghimpunkan sebanyak 2000 orang sahabat kepulihan dari seluruh negara dalam kalangan pejuang kepulihan, ahli keluarga dan komuniti. Perhimpunan ini sebagai simbolik solidariti dalam usaha mengekalkan kepulihan sepanjang hayat.

Secara tidak langsung, program ini dapat memberikan pengiktirafan kepada keluarga yang sentiasa menyokong dan membantu klien ke arah pemulihan sepanjang hayat, khususnya yang melibatkan ahli keluarga masing-masing.

Sejajar dengan perubahan semasa yang memperlihatkan trend penyalahgunaan dadah daripada jenis organik kepada jenis sintetik, AADK telah mengubah pendekatan rawatan dan pemulihan penyalahgunaan dadah, iaitu daripada pendekatan tough and rugged kepada pendekatan yang lebih holistik dan prihatin. Pendekatan tersebut merangkumi aspek biologi, psikologi, sosial, spiritual seseorang klien dan keluarganya dikenali sebagai Model i – Pulih AADK.

Dalam hal ini, kajian menunjukkan bahawa sokongan keluarga memainkan peranan penting dalam proses merawat dan memulihkan penagihan dadah dan menghindari klien daripada kembali menagih atau relaps.

Memetik ucapan Dato’ Seri Hamzah Zainudin lagi, beliau mengatakan bahawa komponen sokongan keluarga yang lebih berstruktur telah diperkenalkan sejak tahun 2020 dan terbukti berkesan apabila tahap pengekalan kepulihan klien yang hanya 20 peratus pada tahun 2015 berjaya ditingkatkan kepada 71 peratus pada September 2022.

Inisiatif Kelompok Sokongan Kepulihan Keluarga (KSKK) merupakan instrumen sokongan yang menyediakan ruang dan peluang kepada ahli keluarga untuk berkongsi permasalahan dan mencari penyelesaiannya.

Dalam program ini juga, DYMM Pemangku Raja Pahang turut berkenan menyempurnakan pelancaran “Kelompok Sokongan Keluarga Kepulihan (KSKK) Peringkat Kebangsaan bersama-sama mentor kepulihan yang dilantik oleh AADK. Melalui sokongan daripada KSKK, AADK melihat usaha ini mampu mengurangkan stigma negatif terhadap isu penagihan dadah sekali gus bersama-sama kerajaan untuk membendung masalah penagihan dadah dalam negara.

Program ini memfokuskan sokongan masyarakat untuk mendapatkan rawatan dan pemulihan secara sukarela sama ada mengikuti Program Rawatan dan Pemulihan Dalam Komuniti (RPDK) ataupun Program Rawatan dan Pemulihan dalam Institusi (RPDI) di bawah kelolaan AADK tanpa stigma negatif masyarakat.

AADK percaya usaha ini mampu mewujudkan kesejahteraan psikologi, sosial dan kognitif seluruh Keluarga Malaysia. Program ini diharapkan mampu mengurangkan stigma terhadap isu penagihan dadah sekali gus mengiktiraf peranan keluarga sebagai elemen sokong bantu pemulihan klien sepanjang hayat. Penyertaan dalam program seperti ini secara tidak langsung memberikan isyarat positif bahawa klien berazam untuk berubah dan kembali menyumbang kepada masyarakat.

Program tersebut dimeriahkan dengan pameran oleh AADK. DYMM Pemangku Raja Pahang, YB Dato’ Seri Hamzah Zainudin, YAB Menteri Besar Pahang, Dato’ Sri Haji Wan Rosdy Wan Ismail dan tetamu kehormat yang lain turut meluangkan masa menyantuni pihak yang terlibat dengan pameran di reruai pameran masing-masing.


Program Bekas Penagih Bantu Pulihkan Penagih Capai Matlamat

Kuantan – Agensi Antidadah Kebangsaan (AADK), Kementerian Dalam Negeri mengadakan kempen besar-besaran dengan memberikan penerangan kepada orang ramai supaya sama-sama menyokong agensi itu terus mengekalkan kepulihan dalam penagihan dadah.

Menerusi Program Keluarga Aspirasi Kepulihan Peringkat Kebangsaan 2022, yang diadakan pada siang tadi, AADK membawa beberapa orang bekas penagih yang berjaya dipulihkan menerusi kaedah rawatan dan pemulihan yang dijalankan oleh agensi itu.

Pembimbing Rakan Sebaya AADK, Raja Mohd. Zulkifli Raja Said ketika ditemu bual oleh Sidang Editor Dewan Masyarakat berkongsi pengalaman tentang kejayaannya mengendalikan program kepulihan kepada klien AADK. Beliau yang pernah berkhidmat dalam agensi tersebut pada tahun 2005 di Negeri Sembilan mengakui mengambil tanggungjawab yang berat dalam usaha membantu memulihkan kliennya.

AADK banyak membantu dan memberikan sokongan kepada saya untuk meneruskan khidmat sosial ini dengan menghantar saya mengikuti kursus pemulihan jati diri termasuklah melibatkan saya dalam kursus program neurolinguistik, iaitu kaedah ini banyak digunakan oleh pakar motivasi ternama untuk merawat klien.

Kejayaan cemerlang beliau yang banyak membantu memulihkan kliennya membawa dirinya pada tahap yang lebih tinggi. Menurutnya, AADK menyarankannya untuk melebarkan usahanya secara individu dan tidak terikat dengan agensi itu.

Apabila saya menyertai AADK, seolah-olah saya berada dalam zon selesa, namun demikian setelah bergerak sendiri, peluang melakukan khidmat sosial lebih terbentang luas. Dengan bantuan AADK, saya berjaya menubuhkan syarikat konsultan yang menyediakan kem motivasi dan latihan bina insan kepada pihak swasta dan jabatan kerajaan.

Gerakan kepulihan klien beliau kini tertumpu di Felda Keratong, Pahang bagi projek pembangunan ekonomi belia di komuniti tersebut. Beliau melihat kesan yang dibawa pada era pandemik COVID-19 dan pematuhan Perintah Kawalan Pergerakan suatu ketika dahulu, banyak belia yang kehilangan punca pendapatan atau hilang pekerjaan.

Beliau mengakui dengan bantuan AADK, beliau berjaya mewujudkan peluang pekerjaan dan pembangunan ekonomi belia seperti memperkenalkan bidang penternakan haiwan, pertanian dan perniagaan.

Saya hanya bertindak sebagai pendorong kepada belia yang berminat untuk menceburi pelbagai bidang ekonomi yang disokong oleh AADK. Saya pernah melalui kehidupan yang ‘sangat bermasalah’ (ketagihan dadah) di kampung, jadi satu cara untuk menebus ‘dosa’ ini adalah dengan melakukan pembangunan ekonomi yang bermanfaat untuk komuniti belia setempat.

Setiap minggu beliau akan menjadi konsultan AADK untuk membantu klien AADK dengan memberikan galakan kepada mereka untuk menceburi pelbagai bidang ekonomi di samping berusaha ke arah penetapan sasaran kepulihan daripada penagihan dadah.

Beliau berharap setiap komuniti dan ahli masyarakat perlu mengambil tahu atau mengambil berat terhadap kelompok di persekitaran mereka. Misalnya, sebarang penyalahgunaan dadah yang berlaku di sekeliling mereka perlu dilaporkan segera kepada AADK. “Sekiranya semua orang mengambil berat terhadap permasalahan ini, sekurang-kurangnya gejala penagihan dadah dapat dibendung,” katanya lagi.

Seorang lagi bekas penagih dadah, Ee Hua Siew @ Andrew Ee, pelopor Pusat Pemulihan Dadah Persendirian Exodus Home Wanita berkongsi pengalaman pahitnya yang terpaksa menghabiskan masa remajanya dengan penagihan dadah sehingga beliau ditempatkan di pusat pemulihan dadah di Tampin selama setahun setengah.

Pengalaman yang pahit ini telah menyedarkan beliau untuk melakukan aktiviti sosial dengan membantu memulihkan klien AADK. Hasil inisiatif beliau bersama-sama isterinya, Puan Bertha Hutagalung dapat menubuhkan pusat jagaan dan perlindungan wanita untuk membantu warga emas, ibu tunggal, pesakit psikiatri, remaja bermasalah dan anak yatim piatu.

AADK juga banyak membantu beliau menguruskan pusat pemulihan tersebut dengan jayanya, menjadi aktivis masyarakat yang aktif, dilantik sebagai ahli jawatan kuasa Persatuan Ibu Bapa dan Guru dan sering membantu pelajar yang bermasalah terutama daripada penagihan dadah.

Saya gembira dapat membantu pelajar menjadi anak yang baik, mahu kembali ke sekolah dan saya sentiasa bersedia berkhidmat bersama kaunselor di sekolah.

Beliau mengakui masih banyak wanita di luar sana yang memerlukan bantuan. Oleh itu, beliau dan isterinya terpanggil untuk memberikan khidmat masyarakat yang memerlukannya.

Walau bagaimanapun, beliau berharap supaya semua masyarakat sentiasa prihatin dan bersatu padu dapat mencapai misi dan visi AADK #Dadah Terkawal 2025. Bagi mereka yang sudah menagih, perlulah segera membuat rawatan supaya dapat dipulihkan.


Raja Muda Perlis Berkenan Menyempurnakan Perasmian Seminar Yayasan Tuanku Fauziah: Wanita dalam Pembangunan Negara

Untuk mendapatkan maklumat terkini, ikuti kami melalui Telegram

Kuala Lumpur – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan mencemar duli berangkat bagi menyempurnakan perasmian Seminar Yayasan Tuanku Fauziah: Wanita dalam Pembangunan Negara yang bertempat di Sanggar Tun Sri Lanang, Menara Dewan Bahasa dan Pustaka (DBP) pada pagi ini. Majlis perasmian tersebut turut dihadiri oleh Ketua Pengarah Perkhidmatan Awam, YBhg. Datuk Shafiq Abdullah; Penyimpan Mohor Besar Raja-Raja merangkap Ahli Lembaga Pengelola DBP, YBhg. Tan Sri Syed Danial Syed Ahmad; Pengerusi Kumpulan UMW yang juga merangkap Ahli Lembaga Pengelola DBP, YBhg. Tan Sri Dato’ Sri Hamad Kama Piah Che Othman; Pengerusi Primabumi Group, YBhg. Tan Sri Dato’ Haji M. Ariffin Yusuf; Ketua Pengarah DBP, YBhg. Datuk Abang Sallehuddin Abg. Shokeran; Ahli Dewan Undangan Negeri (ADUN) Melaka, YB Datuk Muhammad Jailani Khamis; dan tetamu kehormat yang lain.

Dalam Majlis Perasmian Seminar Yayasan Tuanku Fauziah: Wanita dalam Pembangunan Negara itu, DYTM Tuanku Syed Faizuddin Putra Jamalullail bertitah bahawa pelibatan wanita dalam pembangunan negara amat penting serta tidak boleh diketepikan. Sumbangan wanita dari pelbagai aspek kehidupan seperti ekonomi, pendidikan, sosial dan politik di Malaysia serta di seluruh dunia begitu dominan.

Menurut baginda, perubahan terhadap peranan ekonomi masa ini mempunyai kesan yang amat besar dan meluas terhadap kaum wanita yang terlibat dari segi peranan dan fungsi sosialnya. Hal ini disebabkan wanita kini semakin cekap dan berwibawa dalam memajukan ekonomi keluarga dan seterusnya menyumbang terhadap ekonomi masyarakat dan negara.

Jumlah wanita yang bekerja dalam sektor profesional khususnya dalam perkhidmatan awam mahupun swasta semakin bertambah, seiring dengan taraf pendidikan serta komitmen tinggi demi memajukan diri, keluarga, masyarakat dan seterusnya negara.

Mengulas dengan lebih lanjut, baginda bertitah bahawa sistem pendidikan kini mengutamakan kesamarataan antara golongan wanita dengan lelaki. Hal ini sekali gus dapat melonjakkan daya persaingan yang positif demi kemajuan masyarakat dan negara.

“Saya menyarankan agar kaum wanita perlu bangkit dengan wajah baharu bagi meraih hak, kedudukan dan peluang sosial dalam pembangunan masyarakat dan negara. Perihal tanggungjawab sosial dalam pembangunan negara ini harus dipadankan dan diukur dari segi tahap kemampuan setiap golongan masyarakat, apatah lagi khusus kepada kaum wanita dalam semua peringkat umur,” titah baginda lagi.

Raja Muda Perlis yang juga merangkap Penasihat Yayasan Tuanku Fauziah menegaskan bahawa kaum wanita harus peka membuat keputusan yang selaras dengan kehendak komuniti berlandaskan perubahan minda dan gaya hidup masyarakat kini. Aliran semasa perkembangan dan kemajuan teknologi maklumat turut memerlukan golongan wanita sentiasa peka dalam konteks pembangunan sosial demi kemajuan negara.

Yayasan Tuanku Fauziah (YTF) yang ditubuhkan pada 19 April 2004 merupakan sebuah badan amal yang ditubuhkan bagi mengenal pasti, memberikan pengiktirafan dan mempromosikan wanita Malaysia yang berpotensi, cemerlang dalam akademik serta aktif dalam aktiviti kemasyarakatan dan kokurikulum.

Tambah baginda lagi, peranan kaum wanita dalam pembangunan negara yang berteraskan lapangan ilmu dan sosial perlu diteliti dengan lebih menyeluruh. Pada era kini, wanita bukan sekadar sebagai pendukung, pengikut dan penyokong terhadap setiap keputusan yang ditetapkan, namun wanita juga perlu diberikan tempat dan peluang yang lebih utama dalam membuat keputusan dasar terutamanya dalam bidang sosial. Baginda turut menyeru kepada semua golongan wanita untuk terus bersama-sama dalam menyumbangkan peranan dan tenaga demi pembangunan keluarga, masyarakat dan negara.

Ketika menyampaikan sembah ucapan dalam Seminar Yayasan Tuanku Fauziah, YBhg. Datuk Abang Sallehuddin Abg. Shokeran turut berkata bahawa perbincangan mengenai wanita sentiasa segar dan terus dikupas demi melestarikan kedudukan wanita dalam pembangunan negara. Kedudukan wanita secara umumnya telah dibincangkan sejak abad ke-19 oleh Abdullah Munshi dalam Hikayat Abdullah. Kedudukan dan peranan wanita Melayu dikisahkan dalam naskhah agung tersebut selain dalam naskhah yang lain. Beliau turut percaya bahawa wanita akan terus maju bukan kerana kewanitaannya, tetapi kerana wanita juga sama hebat dan berprestasi cemerlang seperti lelaki.

Sebelum mengakhiri sembah ucapan tersebut, YBhg. Datuk Abang Sallehuddin turut menzahirkan ucapan terima kasih kerana kesudian DYTM Tuanku Syed Faizuddin Putra Jamalullail berangkat hadir ke Seminat Yayasan Tuanku Fauziah pada pagi ini. Selain itu, beliau turut merakamkan penghargaan terima kasih kepada DYTM Tuanku Syed Faizuddin Putra Jamalullail dan DYTM Tuanku Hajah Lailatul Shahreen Akashah Khalil kerana memperkenankan DBP menganjurkan Seminar Yayasan Tuanku Fauziah yang merupakan siri seminar ke-14. Beliau turut mendoakan agar Raja Muda Perlis dan Raja Puan Muda Perlis dikurniakan kesihatan, dilanjutkan usia dalam keafiatan dan sentiasa berada dalam rahmat Allah SWT.


Seminar Yayasan Tuanku Fauziah: Menongkah Minda Konservatif dan Konsep Patriarki

Kuala Lumpur – Wanita dalam era globalisasi kini berdepan dengan pelbagai isu dan cabaran dalam usaha untuk bersama-sama membangunkan negara. Wanita sering kali dianggap sinonim dengan pemikiran tradisional dan konservatif yang masih mendukung konsep patriarki, iaitu sistem masyarakat yang sebahagian besar kekuasaannya dipegang oleh kaum lelaki.

Sehubungan dengan itu, Dewan Bahasa dan Pustaka (DBP) dengan kerjasama Yayasan Tuanku Fauziah telah menganjurkan Seminar “Wanita dalam Pembangunan Negara” yang diadakan di Sanggar Tun Sri Lanang, Menara DBP, pada hari ini. Seminar ini disempurnakan perasmiannya oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Ibni Tuanku Syed Sirajuddin Jamalullail. Seminar yang diadakan ini bertujuan untuk membawa semangat wanita dalam menongkah perspektif yang dikatakan menafikan peluang dan hak wanita dalam pelbagai ruang dan bidang, khususnya dalam aspek pembangunan negara.

Sebanyak empat orang ahli panel telah membentangkan kertas kerja masing-masing, iaitu Profesor Datuk Dr. Harlina Halizah Siraj, Penaung Akademi Dr. HAR; Profesor Datin Dr. Ruzy Suliza Hashim, pensyarah Universiti Kebangsaan Malaysia (UKM); Puan Rozana Abdullah, Pegawai Penyelidik Parlimen dan Profesor Datuk Dr. Azizan Baharuddin, Pengarah Pusat Dialog Peradaban. Seminar ini turut menampilkan Profesor Madya Dr. Sharifah Syahirah S. Shikh, Pensyarah Kanan, Kolej Universiti Poly-Tech Mara sebagai moderator.

Pembentangan kertas kerja pertama oleh Profesor Datuk Dr. Harlina Halizah Siraj membawa persoalan tentang kepentingan pelibatan wanita dalam pembangunan negara dalam usaha mencapai cita-cita Rukun Negara dan Matlamat Pembangunan Mampan (SDG) 5: Mencapai Kesamaan Jantina dan Memperkasakan Semua Golongan Wanita. Menurut Profesor Datuk Dr. Harlina Halizah, pelibatan wanita adalah sangat penting supaya dapat menyumbang bakti dengan bakat dan potensi sedia ada, merapatkan jurang gender dan memberikan wanita peluang memimpin daripada barisan hadapan. Berkongsi data yang diperoleh, jurang gender dari sudut pendidikan dan kesihatan dilihat bertambah baik walaupun perlahan, namun dari sudut ekonomi dan politik masih sangat rendah.

Jika lebih ramai wanita ada di meja perundingan, maka tentu sekali suara wanita akan dapat didengar dan pandangan wanita akan dapat diambil.

Sehubungan dengan itu, beliau turut berkongsi kaedah meningkatkan kesedaran diri wanita kerana perlunya refleksi dan muhasabah diri untuk wanita mengenali kekuatan dan kelemahan diri, mengubah kerangka fikir melalui pembelajaran sepanjang hayat, mendapatkan keseimbangan hidup serta memahami konsep kesetaraan dan kesaksamaan gender. Beliau turut menekankan bahawa wanita perlu menghargai peluang untuk mentransformasikan diri dan perlu keluar dari zon selesa masing-masing, seterusnya menyeru semua wanita untuk mengambil bahagian dan berkolaborasi dengan kaum lelaki dalam mendukung kesetaraan gender.

Pembentangan kertas kerja kedua pula diteruskan oleh Profesor Datin Dr. Ruzy Suliza Hashim dengan mengetengahkan tajuk “Bajet Peka Gender: Ke Arah Kesetaraan Gender dan Pengupayaan Wanita”. Mengulas manfaat pembentangan belanjawan lima tahun kebelakangan ini untuk wanita, Profesor Datin Dr. Ruzy Suliza secara ringkas mengulas mengenai negara yang menitikberatkan belanjawan peka gender dalam menyediakan perkhidmatan pendidikan dan kesihatan terbaik khususnya melibatkan wanita. Beliau menyeru agar penilaian pengurusan dasar dan belanjawan tersebut dilaksanakan agar dapat melihat permasalahan yang masih belum diselesaikan berkaitan dengan struktur pengagihan, seterusnya dapat memanfaatkan peranan wanita dalam usaha mendukung pembangunan negara.

Panel ketiga ialah Puan Rozana Abdullah, iaitu Pegawai Penyelidik Parlimen (Bidang Wanita, Kanak-kanak dan Pembangunan Sosial) yang banyak menulis jurnal dan buku yang berkaitan dengan wanita. Tajuk kertas kerja beliau ialah “Dinamika Kepimpinan Politik Wanita dalam Pembangunan Negara”. Beliau berkata bahawa seseorang wanita itu akan menjadi luar biasa ketika dia berhasil mengajari dirinya bahawa semua sumber kekuatan, kebahagiaan dan motivasi itu ada dalam dirinya sendiri.

Menurut beliau, jurang gender masih melebar terutamanya dalam bidang politik dan pelibatan wanita masih terikat dengan komitmen melalui matlamat mapan, iaitu lima matlamat termasuklah dalam konteks politik dan ekonomi. Hanya 30 peratus sahaja wanita yang terlibat dalam bidang politik dan ekonomi. Hal ini menyebabkan kedudukan wanita dalam politik dan ekonomi di Malaysia masih jauh ketinggalan berbanding dengan negara jiran lain termasuklah Singapura.

Dalam konteks Parlimen di Malaysia, “suara” wanita masih ketinggalan jauh berbanding dengan “suara” lelaki. Pada ketika ini, penyertaan wanita dalam Parlimen hanyalah sebanyak 15 peratus sahaja. Tambah beliau, pada tahun 2019, sudah ada kecenderungan wanita dalam isu kekeluargaan oleh ahli Parlimen wanita. Menurut beliau lagi, jumlah kerusi wanita dalam Parlimen perlu ditingkatkan lagi supaya isu-isu yang berkaitan dengan wanita dapat diubah dan diperbaik termasuklah isu gangguan seksual yang menjadi kekangan utama pelibatan wanita dalam politik, ekonomi dan pembangunan. Kekangan ini sepatutnya perlu ditangani dengan segera.

Tambah beliau, di Malaysia sudah ada akta yang merapatkan jurang gender antara lelaki dengan wanita. Namun begitu, pelaksanaannya masih belum utuh lagi. Sehubungan dengan itu, beliau mencadangkan agar penambahan kuota perlu diadakan di Malaysia untuk merancakkan lagi penyertaan wanita di Parlimen. Sistem kuota ini sudah dilaksanakan di Jerman, Thailand, Filipina dan lain-lain. Beliau juga mencadangkan agar jawatan yang berkuasa tinggi seperti jawatan Menteri Pertahanan contohnya perlu diberikan tanggungjawabnya kepada wanita untuk menampilkan dan mengangkat kewibawaan wanita.

Panel keempat dan terakhir pula ialah Prof. Datuk Dr. Azizan Baharuddin, iaitu Pengarah Pusat Dialog Peradaban Universiti Malaya (Dialog antara Budaya, Tamadun, Agama dan Etika Alam Sekitar) telah membicarakan topik yang berkaitan dengan pembabitan wanita dalam pembangunan negara, isu-isu kebajikan dan isu keganasan terhadap wanita.

Tambah beliau, wanita perlu mencipta imej yang disukainya dan bukan dicipta oleh orang lain, dan inilah yang melestarikan kaum wanita. Selain itu, jelas beliau lagi bahawa wanita mempunyai kekuatan yang tersendiri termasuklah mampu mengutamakan keluarga dalam segala perkara. Peranan wanita jika dilihat dalam Islam dan al-Quran tidak pernah terkebelakang kedudukannya. Dalam al-Quran, tiada isu persaingan antara lelaki dengan wanita dan sepatutnya mereka saling membantu.

Selain itu, wanita perlu diberikan keadilan dan perlu diberikan peluang memilih untuk mengikuti pilihannya sendiri. Wanita juga perlu diberikan harga diri dan diiktiraf supaya wanita dapat menjadi manusia yang mempunyai potensi diri. “Seharusnya, kita bukan sahaja perlu mempunyai tokoh atau model wanita yang boleh dicontohi oleh wanita di seluruh dunia, malah wanita perlu membina imej yang selesa dengan diri sendiri yang boleh memberikan impak kepada semua orang.,“ jelas beliau semasa mengakhiri sesi seminar tersebut.


Wanita Pemangkin Kemajuan Negara

Untuk mendapatkan maklumat terkini, ikuti kami melalui Telegram

Kuala Lumpur – “Wanita pada hari ini kian bergerak maju dalam pelbagai bidang yang merangkumi pendidikan, sosial, politik, ekonomi dan sebagainya. Kita harus membetulkan tanggapan masyarakat pada hari ini yang meletakkan wanita sebagai pihak kedua dalam pembangunan.”

“Slogan ‘pemuda harapan negara, pemudi tiang negara’ harus menjadi peringatan kepada kita bahawa betapa besarnya peranan wanita dalam memastikan kesejahteraan dan keharmonian masyarakat terpelihara.“

Demikianlah titah Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil ketika berkenan menyempurnakan perasmian majlis penutupan Seminar Yayasan Tuanku Fauziah (YTF): Wanita dalam Pembangunan Negara secara dalam talian pada petang tadi.

Titah Raja Puan Muda Perlis merangkap Pengerusi YTF,

Wanita bukan sahaja memainkan peranan utama dalam pembentukan generasi akan datang, malah merupakan sumber ekonomi yang penting. Sikap rajin bekerja dan tekun menjadikan golongan wanita sebagai sasaran utama perindustrian di Malaysia.

Melihat akan peri pentingnya perkara ini, YTF dengan kerjasama Dewan Bahasa dan Pustaka (DBP) komited mengadakan Forum Wanita dalam Pembangunan Negara yang berlangsung di Sanggar Tun Sri Lanang, Menara DBP.

Forum ini menampilkan dua orang ahli panel, iaitu Ketua Pegawai Eksekutif Institut Integriti Malaysia, Datuk Wan Suraya Wan Mohd. Radzi dan Pensyarah Universiti Islam Antarabangsa Malaysia, Profesor Datin Dr. Nurdianawati Irwani Abdullah, serta dikendalikan oleh Pengarah Jabatan Pembinaan Bahasa dan Sastera DBP, Puan Fauzilahyatun Mustafa selaku moderator.

Dalam forum tersebut, Datuk Wan Suraya Wan Mohd. Radzi berkata, Malaysia mempunyai Dasar Wanita Negara yang mendukung prinsip tiada diskriminasi berasaskan gender.

Menurut beliau, dasar ini adalah untuk merealisasikan aspirasi kerajaan dalam usaha membangunkan modal insan yang berdaya saing dengan melahirkan wanita yang berilmu dan berwawasan, mempunyai daya kreativiti dan inovasi, serta menghayati murni.

Integriti seharusnya bermula dari rumah. Misalnya, sebagai ibu, kita perlu mengajar dan menunjukkan teladan yang terbaik kepada anak-anak untuk membantu menyelesaikan masalah di negara ini.

Kenyataan ini disokong oleh Profesor Datin Dr. Nurdianawati Irwani Abdullah yang menjelaskan bahawa perancangan dan pengurusan masa merupakan satu wahana penting dalam mendidik diri dan warga negara yang berkualiti dan berdaya saing.

Dengan berlandaskan niat murni untuk menyumbang kepada ummah dan negara, perkara inilah yang mendorong saya untuk mengajar, menulis dan menerbitkan buku bagi menyebarluaskan ilmu yang bermanfaat kepada masyarakat. Hal inilah yang mendorong kejayaan dalam hidup.”

“Wanita sebenarnya mempunyai kelebihan berbanding dengan lelaki, yakni golongan wanita lebih teliti, teratur, berfikiran kritis dan mematuhi peraturan.

Profesor Datin Dr. Nurdianawati turut berpandangan bahawa sekiranya wanita mampu mengoptimumkan peranan dan tugas dengan baik, maka tiada lagi halangan bagi mereka untuk memberikan sumbangan dan memenuhi kapasiti dalam pembangunan negara.

Terdahulu, dalam titah perasmian pembukaan, Raja Muda Perlis, DYTM Tuanku Syed Faizuddin Putra Jamalullail mengingatkan kaum wanita agar bangkit dengan wajah baharu bagi meraih hak, kedudukan dan peluang sosial yang setepatnya dalam pembangunan masyarakat dan negara.

Turut hadir bersama-sama dalam forum ini ialah YBhg. Datuk Abang Sallehuddin Abg. Shokeran, Ketua Pengarah DBP dan YBhg. Dato’ Rahman Shaari, Sasterawan Negara ke-15 dan isteri.

Penganjuran forum ini menjadi medan atau platform penting untuk membuka mata masyarakat agar menyokong pelibatan golongan wanita dalam memenuhi keperluan negara.


Hasil Seni Pelajar Malaysia Dipamerkan di Pesta Buku Frankfurt 2022

Untuk mendapatkan maklumat terkini, ikuti kami melalui Telegram

Frankfurt – Pesta Buku Frankfurt ke-74, pesta terbesar seumpamanya di dunia yang melibatkan lebih 2000 acara dan 4000 peserta pameran dari 95 negara dan wilayah bermula pada 19 hingga 23 Oktober 2022.

Delegasi Malaysia diketuai oleh Pengarah Majlis Buku Kebangsaan Malaysia (MBKM), Encik Mohd Khair Ngadiron. Wakil Malaysia yang lain adalah dari institusi kerajaan dan pelbagai penerbit buku termasuklah Dewan Bahasa dan Pustaka dan Sekolah Seni Malaysia, Kuala Lumpur.

Pesta buku ini turut menawarkan beberapa aktiviti dan hasil seni pelajar seperti Sekolah Seni Malaysia yang turut sama hadir di sini. Antaranya termasuklah lima buah buku berilustrasi yang ditulis dan dilukis sendiri oleh pelajar dalam bidang seni visual.

Karya berbahasa Inggeris yang dihasilkan oleh pelajar Malaysia dan mewarnai pavilion Malaysia di sini yang membawa tema budaya Malaysia ialah My Hero! The Time Traveler, Reminiscing the Old Days, Valentine is a Tenacious Girl, My Teacher dan My Father’s Culture.

Menurut Nur Balqis Faqihah, iaitu penulis karya berbentuk puisi, beliau pada mulanya tidak yakin untuk menulis tetapi beliau teruja untuk berkarya kerana dorongan daripada guru dari aspek lukisan dan penulisan.

Ainur Safeeya Uzma dan Batresya Nortajuddin pula, mereka mengambil peluang menulis untuk menonjolkan kebudayaan moden dan tradisional antara generasi muda dengan tua.

Bagi Sarah Hanina Nadhrah Ahmad Patria pula, menulis bukanlah matlamat utamanya. Namun begitu, dorongan daripada kawan-kawan membuatkan beliau meneruskan usahanya. Menurut Sarah Hanim, karyanya bercerita tentang pembinaan jati diri kanak-kanak melalui pengalaman watak yang hampir lemas ketika mahu menyelamatkan kucing.

Alisha Nabeeha yang memang minat menulis mengambil peluang untuk mengemas kini karya lamanya sehingga berhasil menyiapkan sebuah karya yang memberikan semangat kepada pelajar yang gagal dalam pelajaran.

Pesta Buku Frankfurt dirasmikan oleh pasangan diraja Sepanyol, Raja Felipe VI dan Ratu Letizia serta Presiden Jerman Frank-Walter Steinmeier pada petang Selasa waktu tempatan.


Perkongsian Pintar Penerbit di Pesta Buku Frankfurt 2022

Frankfurt – Dewan Bahasa dan Pustaka (DBP) menyasarkan sebanyak 20 rundingan hak cipta pada Pesta Buku Frankfurt 2022 yang sedang berlangsung mulai 17 Oktober hingga 23 Oktober 2022.

Pada Pesta Buku Frankfurt kali ini, delegasi DBP diketuai oleh Pengarah Jabatan Penerbitan, Tuan Haji Razali Che Mat, Ketua Bahagian Harta Intelek, Encik Shah Rizal Azwan Ghazali dan Perancang Bahasa Bahagian Harta Intelek, Puan Nor Aida Mohd Salleh.

Menurut Tuan Haji Razali Che Mat, pandemik COVID-19 telah mengubah landskap penerbitan negara. DBP perlu mengorak langkah yang lebih proaktif bagi mendapatkan input-input baharu melalui perkongsian dengan penerbit antarabangsa di samping penerbit tempatan. Input ini boleh dijadikan panduan untuk mengharungi cabaran dunia penerbitan pada masa hadapan.

Pada hari pertama pesta buku berlangsung, DBP telah mengadakan rundingan hak cipta dengan tiga pihak penerbit dari Amerika Syarikat dan satu penerbit dari India termasuklah satu penerbit dari Malaysia yang turut berminat untuk mendapatkan lesen penerbitan dan pengedaran buku terbitan DBP ke pasaran Thailand dan Indonesia. Selain itu, DBP juga mengadakan perundingan dengan Perbadanan Perpustakaan Awam Selangor dalam hal yang berkaitan dengan kerjasama penerbitan.

Tuan Haji Razali Che Mat turut mengambil kesempatan menerangkan tatacara permohonan dana Penggerak Industri Buku Negara (PIBN) kepada syarikat penerbitan dari Malaysia.

Pada masa yang sama, DBP juga mengadakan rundingan dengan Sekolah Seni Malaysia untuk mendapatkan khidmat kepakaran mereka dalam menghasilkan ilustrasi yang boleh digunakan dalam penerbitan DBP.


Khatreena, Jenama Rekaan Puteri Sulung Raja Muda Perlis

Kuala Lumpur – Sebanyak 26 rekaan jenama Khatreena diperagakan pada majlis makan malam A Night Ready to Wear Fashionable Luxury KL Fashion Week (KLFW) yang berlangsung di Element Hotel Kuala Lumpur.

Pakaian jenama Khatreena itu merupakan hasil rekaan Sharifah Khatreena Nuraniah Jamalullail yang juga merupakan puteri sulung kepada Tuanku Raja Muda dan Tuanku Raja Puan Muda Perlis.

AmBank (M) Berhad dengan kerjasama KLFW menyerahkan sumbangan bernilai RM50 000 kepada Yayasan Tuanku Syed Putra (YTSP) Perlis, semalam.

Raja Muda Perlis, DYTM Tuanku Syed Faizuddin Putra Jamalullail merangkap Pengerusi YTSP Perlis berkenan berangkat menghadiri majlis persembahan cek contoh yang dipersembahkan oleh Pengarah Urusan Retail Banking AmBank (M) Berhad Aaron Loo dan Pengasas KLFW, Andrew Tan di Kuala Lumpur baru-baru ini.

Berangkat sama-sama dalam majlis tersebut ialah Raja Puan Muda Perlis, DYTM Tuanku Hajah Lailatul Shahreen Akashah Khalil.

Menurut Aaron Loo, pihak AmBank telah melaksanakan inisiatif bersama kempen jualan amal dengan kerjasama Finn Anuar (@perempuanmelawanart). Artis komik tempatan berkenaan telah mereka cipta dua rekaan kemeja-T “#iAmMalaysia“ untuk AmBank yang menyerlahkan lagi gambaran kehidupan seharian masyarakat di Malaysia.

Ujar beliau, sejumlah RM50 000 daripada hasil jualan baju tersebut telah dikhaskan untuk menyokong Pusat Autism di bawah YTSP Perlis yang akan memberikan sokongan kepada inisiatif di bawah Genius Kurnia, Kementerian Pendidikan Malaysia dengan kerjasama Majlis Agama Islam dan Adat Istiadat Melayu Perlis (MAIPs) dan Universiti Malaysia Perlis (UniMAP).

Dalam perkembangan yang sama, satu hasrat untuk menjadikan Perlis sebagai “destinasi baharu industri tekstil pilihan” melalui usaha pemerkasaan kemahiran golongan asnaf dan B40 sedang dalam pertimbangan untuk dilaksanakan oleh pihak KLFW dengan kerjasama pihak MAIPs dan YTSP Perlis.


Selamat Bersara TKPO DBP

Untuk mendapatkan maklumat terkini, ikuti kami melalui Telegram

Kuala Lumpur – Menyingkap sejarah tempoh perkhidmatan selama 39 tahun 4 bulan 24 hari, kini tibalah giliran Timbalan Ketua Pengarah (Operasi) (TKPO), YBrs. Tuan Haji Abd. Halim Haji Harun menamatkan tempoh perkhidmatannya di Dewan Bahasa dan Pustaka (DBP).

Bertempat di Wisma DBP, seluruh warga DBP merakamkan penghargaan atas jasa, bakti dan budi yang dicurahkan dalam sebuah organisasi yang memartabatkan bahasa Melayu sebagai bahasa kebangsaan, bahasa rasmi dan bahasa ilmu.

Saya berharap agar DBP terus cemerlang, gemilang dan terbilang. Teruskanlah bekerja dengan baik. Bagi sesiapa yang belum menemui kejayaan, tingkatkan prestasi untuk mencapai kejayaan dan jadilah seorang pekerja yang baik dan sayang akan organisasi.

Memetik kata YBrs. Tuan Haji Abd Halim Haji Harun,

Kerja juga perlu dilaksanakan dengan teliti dan staf perlu mempunyai cita-cita untuk berjaya.”

“Setiap orang impikan kejayaan. Semakin hari, semakin pantas kita bergerak sehinggakan kadang-kadang kita alpa dengan kesilapan. Meskipun begitu, teruskan usaha anda. Kesilapan akan mengajar dan mendorong kita ke arah mencapai matlamat yang sebenar.

Beliau mula berkhidmat sebagai Pegawai Kerja Gred B11 pada tahun 1983, kemudian menjawat beberapa jawatan penting di beberapa Bahagian di DBP sebelum menjawat jawatan terakhirnya sebagai TKPO di DBP.

Dalam perkembangan yang sama, YBrs. Tuan Haji Abd Halim turut mengingatkan seluruh warga DBP agar bersungguh-sungguh dalam melakukan apa-apa jua kerja yang dilakukan kerana segala yang dilaksanakan adalah dalam pengetahuan-Nya.

“Buatlah yang terbaik untuk DBP kerana di sinilah tempat kita mencari rezeki dan mendapat pelbagai kemudahan untuk sebuah kehidupan,“ pesan beliau dalam sebuah majlis khas meraikan persaraan wajib beliau pada hari ini.